**Konceptuālais ziņojums**

„Priekšlikumi diferencētā neapliekamā minimuma ieviešanai, kompleksi izvērtējot iedzīvotāju ienākuma nodokļa atvieglojumus un darbaspēka nodokļu sloga mazināšanu”

Finanšu ministrija,

2015.gada 12.augusts

**Saturs**

[Tekstā lietotie saīsinājumi 3](#_Toc418752983)

[Ievads 4](#_Toc418752984)

[Kopsavilkums 5](#_Toc418752985)

[1. Esošās situācijas apraksts 12](#_Toc418752986)

[1.1. Ienākumu nevienlīdzība un to raksturojošie rādītāji 12](#_Toc418752987)

[1.2.](#_Toc418752988) [Darbaspēka nodokļos veiktās izmaiņas un to ietekme uz ienākumu nevienlīdzības mazināšanu 19](#_Toc418752989)

[1.3.](#_Toc418752990) [Attīstības plānošanas dokumentos minētie risinājumi ienākumu nevienlīdzības mazināšanai 24](#_Toc418752991)

[2. Risinājumi un to ietekme uz ienākumu nevienlīdzības mazināšanu 27](#_Toc418753003)

[2.1. I variants – diferencētā neapliekamā minimuma ieviešana 27](#_Toc418753004)

[2.1.1. Kas ir diferencētais neapliekamais minimums 28](#_Toc418753005)

[2.1.2. Risinājums diferencētā neapliekamā minimuma ieviešanai 31](#_Toc418753006)

[2.2. II variants – progresīvo iin likmju sistēmas ieviešana 40](#_Toc418753007)

[2.3.](#_Toc418753008) [Atvieglojuma par apgādībā esošām personām izvērtējums 44](#_Toc418753009)

[3.](#_Toc418753010) Ietekme uz valsts un pašvaldību budžetu [49](#_Toc418753011)

Izmantotās literatūras saraksts [50](#_Toc418753012)

# Tekstā lietotie saīsinājumi

**CSP –** Centrālā Statistikas pārvalde

**ES** – Eiropas Savienība

**EK** – Eiropas Komisija

**IIN** – iedzīvotāju ienākuma nodoklis

**IKP** – iekšzemes kopprodukts

**OECD –** Ekonomiskās sadarbības un attīstības organizācija

**PVN** – pievienotās vērtības nodoklis

**VID** – Valsts ieņēmumu dienests

**VSAA** – Valsts sociālās apdrošināšanas aģentūra

**VSAOI** – valsts sociālās apdrošināšanas obligātās iemaksas

# Ievads

Konceptuālais ziņojums „Priekšlikumi diferencētā neapliekamā minimuma ieviešanai, kompleksi izvērtējot iedzīvotāju ienākuma nodokļa atvieglojumus un darbaspēka nodokļu sloga mazināšanu” (turpmāk tekstā – Ziņojums) izstrādāts atbilstoši Deklarācijas par Laimdotas Straujumas vadītā Ministru kabineta iecerēto darbību īstenošanai (turpmāk tekstā – Valdības deklarācija) 90.punktā dotajam uzdevumam: „*Ar 2016.gadu ieviest progresīvo iedzīvotāju ienākumu nodokļa neapliekamo minimumu, paaugstinot to mazo algu saņēmējiem, vidējo algu saņēmējiem saglabājot tuvu esošajam apmēram, savukārt algām, kas būtiski pārsniedz vidējo algu valstī, to nepiemērojot. Vienlaikus paaugstināt IIN atvieglojumus par apgādībā esošu personu, izvērtējot iespēju piemērot lielākus atvieglojumus par otro un katru nākamo bērnu ģimenē.*”

Šis uzdevums ir dots arī Valdības rīcības plāna 90.punktā. Savukārt Valdības rīcības plāna 84.punkts paredz: “*izvērtēt iespēju paaugstināt iedzīvotāju ienākuma nodokļa atvieglojumus par apgādībā esošajiem bērniem, ar iespēju iedzīvotājiem ar zemiem ienākumiem kompensēt neizmantoto iedzīvotāju ienākuma nodokļa atvieglojumu*.”

Lai īstenotu šos uzdevumus, saskaņā ar 2014.gada 10.novembra Ministru kabineta sēdes protokola Nr.61 29.§ 4.punktu, Finanšu ministrijai uzdots iesniegt izskatīšanai Ministru kabinetā ziņojumu ar priekšlikumiem diferencētā neapliekamā minimuma ieviešanai ar 2016.gadu, kompleksi izvērtējot iedzīvotāju ienākuma nodokļa atvieglojumus un darbaspēka nodokļu sloga mazināšanu.

Ziņojuma **mērķis ir** mazināt darbaspēka nodokļu slogu zemāk atalgotajiem darbiniekiem, tādējādi mazinot iedzīvotāju ienākumu nevienlīdzību.

Mērķa sasniegšanai izvirzīts **rezultatīvais rādītājs** – *nodokļu plaisa zemo algu saņēmējiem[[1]](#footnote-1)* (kas saņem 67% no vidējās algas, bez apgādībā esošām personām).

Ziņojuma mērķa īstenošanai izvirzīti šādi **uzdevumi**:

* piedāvāt efektīvāku neapliekamā minimuma risinājumu – ieviešot diferencētu neapliekamo minimumu atkarībā no ienākumu līmeņa;
* piedāvāt alternatīvu variantu iedzīvotāju ienākumu nevienlīdzības mazināšanai, ieviešot progresīvo IIN likmju sistēmu;
* izvērtēt atvieglojumu par apgādībā esošām personām,izvērtējot arī iespēju piemērot lielākus atvieglojumus par otro un katru nākamo bērnu ģimenē, kā arī izvērtējot iespēju iedzīvotājiem ar zemiem ienākumiem kompensēt neizmantoto IIN atvieglojumu daļu.

# Kopsavilkums

Ziņojums sastāv no trim nodaļām. Zemāk ir apkopoti galvenie iegūtie rezultāti un secinājumi.

**1.nodaļā** **“Esošās situācijas apraksts”** īsumā izklāstītas problēmas saistībā ar ienākumu nevienlīdzību, pēdējos gados veiktajām izmaiņām darbaspēka nodokļos un to ietekme uz ienākumu nevienlīdzības mazināšanu, tai skaitā starptautisko ekspertu skatījumā, kā arī apkopoti attīstības plānošanas dokumentos minētie risinājumi ienākumu nevienlīdzības mazināšanai.

Galvenie secinājumi:

* Lai gan valsts makroekonomiskais stāvoklis ir nostabilizējies, tomēr Latvijā ienākumu nevienlīdzība un nabadzības riski joprojām ir augsti. To pierāda tādi rādītāji kā Džini koeficients, S80/S20 kvintiļu attiecības indekss, nabadzības riska indekss un nabadzības rādītāji pēc mājsaimniecību veida.
* Latvijā darbaspēka nodokļi mijiedarbībā ar ienākumu testēto pabalstu sistēmu neveicina pāreju no pasīvas atbalsta saņemšanas uz aktīvu līdzdalību darba tirgū, jo zemo algu grupā ieguvums no darba nav pietiekams. Tāpēc nodokļu izmaiņas ir jāvērtē kopsakarā ar ienākumu testēto sociālo pabalstu sistēmu.
* Latvijā darbaspēka nodokļi ir būtisks valsts kopbudžeta ieņēmumu avots, kas 2014.gadā sastādīja aptuveni **52,2%** no kopējiem nodokļu ieņēmumiem.
* Pēc *Eurostat* datiem, 2013.gadā *nodokļu plaisas* *rādītājs* zemo algu grupā strādājošajam (kas saņem 67% no vidējās algas, bez apgādībā esošām personām) Latvijā bija viens no augstākajām ES jeb **43,1%**, atpaliekot tikai no Beļģijas, Ungārijas, Francijas, Vācijas, Itālijas un Austrijas. Pārējās Baltijas valstīs šis rādītājs bija attiecīgi 39,5% - Lietuvā un 38,7% - Igaunijā.
* Arī pēc OECD datiem Latvijā nodokļu plaisas rādītājs zemu algu grupā strādājošajiem ir viens no augstākajiem: Latvijā nodokļu plaisas rādītājs strādājošajam ar minimālo darba algu (bez apgādībā esošām personām) 2013.gadā bija **41,15%** (augstāks tas bija tikai Ungārijā – 45,06%), kamēr OECD vidēji tas bija 28,15%.

Viena no valdības prioritātēm irmazināt iedzīvotāju ienā­kumu nevienlīdzību, it sevišķi zemo algu saņēmējiem un ģimenēm ar bērniem, tāpēc jau no 2014.gada 1.janvāra tika samazināts darbaspēka nodokļu slogs, kā arī tika paaugstināta mi­nimālā mēneša darba alga.

* Tomēr, kā norāda *OECD, EK* un arī *Starptautiskā Valūtas fonda* eksperti, šie pasākumi nespēs būtiski samazināt nodokļu slogu zemu atalgotiem darba ņēmējiem. *OECD* uzsver, ka sociālās apdrošināšanas iemaksu samazināšanai zemu algu grupā strādājošajiem būtu daudz lielāka ietekme. *Starptautiskais Valūtas fonds* norāda, ka darbaspēka nodokļu plaisa Baltijas valstīs ir augsta, galvenokārt, augsto sociālās apdrošināšanas iemaksu likmju dēļ. Taču līdztekus jānorāda, ka valsts sociālās apdrošināšanas iemaksu likmes samazinājums zemu atalgotiem darba ņēmējiem ir saistīts ar vairākiem īstermiņa un vidēja termiņa finanšu un sistēmiskajiem riskiem, jo Latvijā ir salīdzinoši augsts zemu algu saņēmēju īpatsvars, bet sociālās apdrošināšanas iemaksu samazinājums negatīvi ietekmētu gan šo personu sociālās aizsardzības līmeni sociālo risku iestāšanās gadījumā, gan sociālās apdrošināšanas budžeta ilgtspēju. Turklāt šādi risinājumi pieprasa lielāku solidaritāti no citiem sociālās apdrošināšanas shēmas dalībniekiem, kā arī ievērojami lielākus un papildus ieguldījumus no valsts pamatbudžeta vai pašvaldību sociālās palīdzības budžeta. Savukārt *EK* atzīmē, ka IIN likmes samazinājums nozīmē tikai nelielu neto darba algas pieaugumu strādājošajiem ar zemu atalgojumu, bet izdevīgāk tas ir strādājošiem ar vidējiem un augstiem ienākumiem, kuriem nodokļu slogs jau tā ir salīdzinoši zems.
* Pēc Finanšu ministrijas aprēķiniem, arī pēc 2014.gadā veiktajām darbaspēka nodokļu izmaiņām nodokļu plaisas rādītājs, lai gan samazināsies no 43,1% 2013.gadā uz 41,3% 2017.gadā, joprojām būs nedaudz augstāks kā pārējās Baltijas valstīs un vidēji ES.
* Aprēķinot nodokļu plaisas rādītāju zemo algu grupā strādājošajam, netiek ņemts vērā, ka liela daļa no nodokļu maksātājiem (uz 2014.gada 4.ceturksni 84,6 tūkst. jeb 9,4% no kopējā tautsaimniecībā nodarbināto skaita, bet reālie vidējie ienākumi vienam mikrouzņēmumā nodarbinātajam 2014.gada 4.ceturksnī bija 501,9 *euro* mēnesī) ir nodarbināti mikrouzņēmumos. Proti, mikrouzņēmumu nodokli aprēķina no mikrouzņēmuma apgrozījuma, bet mikrouzņēmumos strādājošie izmanto atvieglotā nodokļu maksāšanas režīma priekšrocības un saņem atalgojumu, no kura nav ieturēti darbaspēka nodokļi.
* Darbaspēka nodokļu reforma samazina valsts kopbudžeta ieņēmumus, it sevišķi pašvaldību budžetu ieņēmumus, jo 80% no IIN ieņēmumiem tiek ieskaitīti pašvaldību budžetos.
* Ienākumu nevienlīdzības mazināšana ir viena no valdības prioritātēm:
* *Valdības deklarācija* paredz iedzīvotāju ienākumu nevienlīdzību mazināt, no 2016.gada ieviešot progresīvo IIN neapliekamo minimumu, vienlaikus pa­augstinot IIN atvieglojumus par apgādībā esošām personām, izvērtējot iespē­ju piemērot lielākus atvieglojumus par otro un katru nākamo bērnu ģimenē;
* *Latvijas Nacionālais attīstības plāns 2014. – 2020.gadam* paredz paaugstināt IIN atvieglojumu par apgādībā esošu personu, lai tas sasniegtu vismaz 50% no minimālās mēneša darba algas, kā arī neapliekamā minimuma paaugstināšana atkarībā no apgādājamo bērnu skaita un ienākumu līmeņa, un attaisnoto izdevumu limita un satura pārskatīšanu;
* *Ģimenes valsts politikas pamatnostādnes 2011. – 2017.gadam* paredz paaugstināt IIN atvieglojuma likmi par apgādībā esošu personu likmi, paredzot, ka tā apmērs veido 50% no minimālās mēneša darba algas vai ieviest diferencētu IIN īstenošanas politiku.

- *Labklājības ministrijas* *Koncepcija “Par minimālā ienākuma līmeņa noteikšanu”* paredz palielināt IIN neapliekamo minimumu vismaz līdz koncepcijā piedāvātajam minimālā ienākuma līmenim 129 *euro* mēnesī[[2]](#footnote-2).

**2.nodaļā** “**Risinājumi un to ietekme uz ienākumu nevienlīdzības mazināšanu”** – sniegts īss pārskats par Lietuvas pieredzi diferencētā ar nodokli neapliekamā minimuma piemērošanā, kā arī piedāvāti divi varianti: ieviest diferencēto ar nodokli neapliekamo minimumu no 2016.gada vai ieviest progresīvu IIN likmju sistēmu no 2016.gada. Šajā nodaļā izvērtēta arī iespēja paaugstinātatvieglojumu par apgādībā esošiem bērniem, kā arī iespēja piemērot lielākus atvieglojumus par otro un katru nākamo bērnu ģimenē un iespēja iedzīvotājiem ar zemiem ienākumiem kompensēt neizmantoto IIN atvieglojumu daļu.

***I variants - diferencētā ar nodokli neapliekamā minimuma ieviešana***

|  |  |  |  |  |  |
| --- | --- | --- | --- | --- | --- |
| **Kritēriji** | **2016** | **2017** | **2018** | **2019** | **2020** |
| **NM min** | **75** | **60** | **40** | **20** | **0** |
| **NM max** | **100** | **115** | **130** | **145** | **160** |
| **AI min** | 380 | 400 | 420 | 440 | 460 |
| **AI max** | 1 000 | 1 100 | 1 200 | 1 350 | 1 500 |

Kur:

|  |  |
| --- | --- |
| NM min | –mēneša neapliekamais minimums, kuru piemēro katru mēnesī apliekamajam ienākumam no algota darba; |
| NM max | – gada neapliekamais minimums (NMmax x 12 mēneši), kuru piemēro reizi gadā, VID saskaitot visus gada ienākumus (gan ienākumus, kas apliekas ar IIN standartlikmi, gan ienākumus no kapitāla un kapitāla pieauguma). Maksimālo gada neapliekamo minimumu piemēro, ja gada ienākumi ir mazāki vai vienādi ar gada ienākumu minimālo robežu (AImin x12). Ja gada ienākumi ir robežās no minimālās robežas (AImin x12) līdz maksimālajai robežai (AImax x12), tad gada neapliekamais minimums, piemērojot formulu pakāpeniski samazinās, līdz pie gada ienākuma, kas pārsniedz maksimālo robežu, tiek piemērots mēneša neapliekamo minimumu summa (NMmin x 12); |
| AI min | – gada apliekamā ienākuma minimālā robeža (AImin x12), līdz kurai piemēro maksimālo gada neapliekamo minimumu; |
| AI max | – gada apliekamā ienākuma maksimālā robeža (AImax x12), līdz kurai gada neapliekamo minimumu piemēro pēc formulas. |

Šajā variantā diferencēto neapliekamo minimumu piemēro “gada griezumā”[[3]](#footnote-3).

Galvenie secinājumi un priekšlikumi I variantam – diferencētā neapliekamā minimuma ieviešana:

* Neapliekamā minimuma izmaiņām ir relatīvi lielāka ietekme uz zemāk atalgotajiem darba ņēmējiem (ar algu zem vidējās).
* Latvijas ekonomikas lejupslīdes rezultātā tika pārtraukta uzsāktā neapliekamā minimuma pakāpeniskā paaugstināšana, kamēr atvieglojums par apgādībā esošām personām netika mainīts, kā rezultātā neapliekamais minimums ir vairāk kā divas reizes jeb par 90 *euro* mazāks nekā atvieglojums par apgādībā esošām personām.
* Latvijā neapliekamais minimums ir viens no zemākajiem ES un zemāks kā pārējās Baltijas valstīs.
* Diferencētais neapliekamais minimums nozīmē to, ka visiem nodokļa maksātājiem netiek piemērots vienāds neapliekamais minimums, bet gan tas tiek noteikts atkarībā no ienākuma līmeņa.
* Gadījumos, ja mēnesī piemērotais neapliekamais minimums ir bijis mazāks nekā, saskaitot visus gada ienākumus kopā, nodokļu maksātājam būtu jāpiemēro, VID atmaksā nodokļu maksātājam nodokļu pārmaksu uz bankas kontu tikai tad, ja ir iesniegta gada ienākuma deklarācija. Lai gan, sākot no 2017.gada, visi strādājošie mēnesī saņems nedaudz mazāku neto algu nekā iepriekšējā gadā, gada beigās, strādājošie ar zemām algām varēs iesniegt gada ienākumu deklarāciju un saņemt no VID pārmaksāto nodokli.Tā piemēram,strā­dājošais ar bruto darba algu 400 *euro* mēnesī (bez apgādībā esošām per­so­nām) 2017.gadā, iesniedzot gada ienākumu deklarāciju, no VID saņems no­dok­ļa pārmaksu par 2016.gadu 66,7 *euro* apmērā. Tomēr, tā kā 2017.gadā mēnesī pie­mērotais neapliekamais minimums tiek samazināts no 75 uz 60 *euro* mēnesī, strā­dājošā neto darba alga 2017.gadā būs par 3,4 *euro* mēnesī mazāka nekā 2016.gadā. Tātad kopumā strādājošā ieguvums diferencētā neapliekamā mini­muma ieviešanas rezultātā būs 25,3 *euro* gadā. Savukārt 2021.gadā strādājošais ar bruto darba algu 400 *euro* mēnesī, iesniedzot gada ienākumu deklarāciju no VID saņems nodokļa pārmaksu par 2020.gadu jau 441,6 *euro* apmērā.
* Diferencētā neapliekamā minimuma ieviešana no 2016.gada nerada fiskālo ietekmi uz 2016.gada valsts kopbudžetu, savukārt 2017.-2021.gadā tā ir aptuveni **-21,1** milj. *euro* apmērā, ko varētu kompensēt, saglabājot IIN likmi 23% apmērā.
* Pēc VID aprēķiniem, lai administrētu diferencēto neapliekamo minimumu, VID 2017.gadā būtu nepieciešamas 42 papildus štata vietas, bet 2020.gadā – 64 štatu vietas. Papildus štata vietu kumulatīvās izmaksas visā ieviešanas periodā sastāda ap **7,7** milj. *euro*. Lai neradītu papildus VID administrēšanas izmaksu pieaugumu, ir jārisina jautājums par informācijas elektronisku iegūšanu no izglītības un veselības aprūpes iestādēm par fizisko personu veiktajiem maksājumiem par izglītību un ārstniecību, kas automātiski tiktu iekļauti gada ienākumu deklarācijā pie attaisnotajiem izdevumiem un ļautu daļu esošo VID resursu novirzīt diferencētā neapliekamā minimuma administrēšanai.
* Jāņem vērā, ka tajās pašvaldībās, kur strādā lielākoties strādājošie ar zemām algām, diferencētā neapliekamā minimuma ieviešanas rezultātā, var samazināties jau tā nelielie IIN ieņēmumi, kas turklāt ir galvenais pašvaldību finansēšanas avots. Lai tā nenotiktu ierosinām koeficientus finanšu izlīdzināšanas modelī rēķināt no faktiski ieturētās nodokļa summas (pēc pārskatiem), neatņemot atmaksas. Jāatzīmē, ka diferencētā neapliekamā minimuma ieviešana nesarežģīs jauno pašvaldību finanšu izlīdzināšanas modeļa darbību.

***II variants - progresīvo IIN likmju sistēmas ieviešana***

|  |  |  |
| --- | --- | --- |
| **Apliekamais ienākums no algota darba** | | **IIN likme** |
| ***EUR gadā*** | ***EUR mēnesī*** |
| 0 - 36 000 | 0 - 3 000 | 23% |
| 36 000,01 - 48 000 | 3 000,01 - 4 000 | **25%** |
| 48 000,01 - 120 000 | 4 000,01 -10 000 | **30%** |
| virs 120 000,01 | virs 10 000,01 | **35%** |

Galvenie secinājumi un priekšlikumi II variantam – progresīvo IIN likmju sistēmas ieviešana:

* Progresīvā IIN likmju sistēma lielākoties pastāv valstīs ar stabilu un attīstītu ekonomiku, kur ir attiecīgi lielāki kopējie ienākumi, tādējādi lielāks nodokļu slogs nav tik būtiski jūtams, kā valstīs ar zemāku ienākumu līmeni.
* Nodokļa progresivitāti nosaka vairāki faktori, t.sk. nodokļa likmju skala, atvieglojumi un ienākuma veids (ņemot vērā arī ienākumus no kapitāla). Piemēram, turīgākā sabiedrības daļa ienākumus bieži vien nesaņem darba algas veidā, bet gan kā ienākumu no dividendēm, procentiem, kapitāla u.tml.. Šeit jāatzīmē, ka Latvijā šiem ienākuma veidiem tiek piemērotas atšķirīgas IIN likmes, ja IIN pamatlikme ienākumam no algota darba ir 23%, tad nodokļa likme ienākumam no kapitāla, kas nav kapitāla pieaugums (dividendēm) ir 10%, bet nodokļa likme ienākumam no kapitāla pieauguma – 15%.
* Valsts sociālās apdrošināšanas iemaksu maksimālā apmēra jeb griestu (46,4 tūkst. EUR 2014.gadā un 48,6 tūkst. EUR 2015.gadā) atjaunošana, ir padarījusi darba­spēka nodokļu sistēmu regresīvu.Kopumā 2014.gadā, valsts sociālās ap­dro­šināšanas iemaksu maksimālā apmēra atjaunošanas rezultātā valsts kop­bu­džetā netika iekasēti aptuveni **-40,3** milj. *euro* lieli nodokļu ieņēmumi jeb vidēji par vienu personu, kuras valsts sociālās apdrošināšanas iemaksas pārsniedza 46,4 tūkst. *euro*, netika samaksāts papildus aptuveni 8,5 tūkst. *euro* gadā. Līdztekus jānorāda, ka Valsts sociālās apdrošināšanas sistēmas ietvaros jau no 1997.gada ir noteikts VSAOI objekta maksimālais apmērs. Tikai finanšu un ekonomiskās krīzes laikā (2008.gadā) Saeima pieņēma grozījumus likumā „Par valsts sociālo apdrošināšanu, nosakot, ka no 2009.gada 1.janvāra līdz 2013.gada 31.decembrim tiek atcelts VSAOI objekta maksimums, paralēli nosakot sociālās apdrošināšanas īstermiņa pakalpojuma apmēru ierobežojumus. Tā kā īstermiņa apdrošināšanas sistēmas pakalpojumi ir atkarīgi nevis no faktiski samaksātajām VSAOI, bet no deklarētajām, tad, lai neizveidotos situācija, ka personām tiktu piešķirti nesamērīgi augsti pakalpojumu apmēri, ir nepieciešams noteikt VSAOI maksimālo apmēru.
* Ieviešot progresīvo IIN likmju sistēmu, fiskālā ietekme būtu aptuveni **+12,3** milj. *euro* gadā*,* tai skaitā valsts budžetā +2,5 milj. *euro* un pašvaldību budžetos +9,9 milj. *euro*).
* Lai arī fiskālā ietekme uz IIN ieņēmumiem ir pozitīva, tomēr jāņem vērā, ka ieviešot progresīvo IIN likmju sistēmu, tiek radīts papildus administratīvais slogs gan nodokļu maksātājiem, gan VID (pēc VID aprēķiniem, lai administrētu progresīvo IIN likmju sistēmu, VID būtu nepieciešamas 5 papildus štata vietas, kas sastāda ap **101,6** tūkst. *euro*). Pie tam, jāņem vērā, ka fiskālā ietekme no progresīvā IIN ieviešanas, var būt daudz mazāka nekā plānots, jo pastāv risks, ka nodokļu maksātāji, piemēram, daļu no algota darba ienākumiem izmaksās nevis darba algas veidā, bet gan dividendēs, kas tiek apliktas ar IIN 10% likmi.
* Nodokļu maksātāju, kuru ienākumi no algota darba pārsniedz 36 000 *euro* gadā, sadalījumā pēc nodarbinātības veida, dominē nodokļu maksātāji, kuri ir nodarbināti finanšu pakalpojumu darbības sfērā (izņemot apdrošināšanu un pensiju uzkrāšanu), vairumtirdzniecībā (izņemot automobiļu un motociklu tirdzniecību) un datorprogrammēšanā.
* Nodokļu maksātāju, kuru ienākumi no algota darba pārsniedz 36 000 *euro*  gadā, sadalījumā pa pašvaldībām, vairāk kā puse jeb 53,2% ir reģistrēti Rīgā, tālāk ar 5,5% seko Jūrmala un ar 4,2% Mārupe. Līdz ar to, ieviešot progresīvo IIN likmju sistēmu, lielākā ieguvēja būtu Rīgas pašvaldība.

Ziņojuma mērķa sasniegšanai izvirzīts rezultatīvais rādītājs – *nodokļu plaisa zemo algu saņēmējiem* (kas saņem 67% no vidējās algas, bez apgādībā esošām personām). Secināms, ka nodokļu plaisas rādītāju zemo algu saņēmējiem visvairāk samazina I variants – diferencētā neapliekamā minimumu ieviešana. II variants – progresīvo IIN likmju sistēmas ieviešana – nodokļu plaisas rādītāju pat nedaudz palielina, savukārt IIN likmes samazināšana no 23% uz 22% 2016.gadā nodokļu plaisas rādītāju ietekmē nedaudz.

*Nodokļu plaisa zemo algu saņēmējiem\**

|  |  |  |  |  |
| --- | --- | --- | --- | --- |
|  | **2013** | **2014** | **2015** | **Pēc reformas** |
| **I variants** | 42,9 | 42,1 | 41,6 | **39,5** |
| **II variants** | 42,9 | 42,1 | 41,6 | **41,8** |
| IIN likmes samazināšana no 23% uz 22% 2016.gadā | 42,9 | 42,1 | 41,6 | **41,1** |
| *Vidēji ES* | *39,9* |  |  |  |

*\* FM aprēķini strādājošajiem bez apgādībā esošām personām, kurs saņem 67% no vidējās darba algas, neņemot vērā arī vidējās darba algas pieaugumu 2017.-2021.gadā*

2.nodaļā izvērtēts arī ***atvieglojums par apgādībā esošām personām*,** tai skaitā izvērtēta:

1) iespēja paaugstinātatvieglojumu par apgādībā esošiem bērniem,

2) iespēja piemērot lielākus atvieglojumus par otro un katru nākamo bērnu ģimenē;

3) iespēja iedzīvotājiem ar zemiem ienākumiem kompensēt neizmantoto IIN atvieglojumu daļu.

Galvenie secinājumi – par atvieglojumu par apgādībā esošām personām:

* Atvieglojums par apgādībā esošām personāmjau vairākkārt ir palielināts un pašreiz tā apmērs vairāk kā divas reizes jeb par 90 *euro* pārsniedz neapliekamā minimuma apmēru (75 *euro* mēnesī).
* Latvijā atvieglojuma par apgādībā esošām personām apmērs – 165 *euro* mēnesī – ir augstākais starp pārējām Baltijas valstīm (Lietuvā – 60 *euro* mēnesī un Igaunijā – 154 *euro* mēnesī, kas pie tam tiek piemērots, sākot no otrā bērna). Jāatzīmē, ka gan Igaunijā, gan Lietuvā atvieglojums tiek piemērots tikai par bērniem.
* Nodokļu maksātāji ar zemām darba algām un vairākiem apgādājamiem jau tagad nevar pilnībā izmantot IIN atvieglojumus, jo viņu ar nodokli apliekamais ienākums ir mazāks par IIN atvieglojumu summu.
* No kopējā nodokļu maksātāju skaita, kuriem ir apgādībā esošas personas, **32,4%** ir nodokļu maksātāji, kuru ienākumi no algota darba nepārsniedz 360 *euro* mēnesī.
* Pēc Finanšu ministrijas aprēķiniem, aptuveni **36,9%** no visiem nodokļu maksātājiem, kuriem ir apgādībā esošas personas, nevar pilnībā izmantot IIN atvieglojumus, jo viņu ar nodokli apliekamais ienākums ir mazāks par IIN atvieglojumu summu.
* No 2015.gada 1.janvāra ģimenes valsts pabalsts ir diferencēts atkarībā no bērnu skaita: par pirmo bērnu – 11,38 *euro* mēnesī, par otro bērnu – 22,76 *euro* mēnesī un par trešo un nākamajiem bērniem – 34,14 *euro* mēnesī. Pie tam šis pabalsts tiek piešķirts visiem vecākiem, neatkarīgi vai viņi strādā vai nē.
* Nodokļu kredīti nav efektīvs veids kā atbalstīt šo personu rīcībā esošo ienākumu paaugstināšanu. Gluži pretēji tas var būtiski ierobežot stimulus strādāt vai pat veicināt nelegālās nodarbinātības izplatību.
* Pēc VID datiem uz 2015.gada martu kopā apgādībā bija **341 327** personas, no kurām 262 555 personas jeb **76,9%** bija bērni (personas, kuras uz 2013.gada 1.janvāri nebija sasniegušas 18 gadu vecumu, kā arī personas, kuras turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai) un 78 772 personas jeb **23,1%** bija pieaugušie. Ja, piemēram, šo nodokļa atvieglojumu piemērotu **tikai bērniem** aptuvenā fiskālā ietekme varētu būt **+34,3 milj.** *euro*, kas dotu iespēju paaugstināt atvieglojumu par bērniem uz **210** *euro* mēnesī.

**3.nodaļā** **“Ietekme uz valsts un pašvaldību budžetu”** ievietota kopsavilkuma tabula par konceptuālajā ziņojumā iekļauto risinājumu (risinājumu variantu) realizācijai nepieciešamo valsts un pašvaldību budžetu finansējumu.

Sabiedriskās apspriešanas rezultāti ir apkopoti konceptuālā ziņojuma 2.pielikumā “Valdības sociālo un sadarbības partneru un Labklājības ministrijas viedoklis par konceptuālā ziņojuma “Priekšlikumi diferencētā neapliekamā minimuma ieviešanai, kompleksi izvērtējot iedzīvotāju ienākuma nodokļa atvieglojumus un darbaspēka nodokļu sloga mazināšanu” piedāvātajiem priekšlikumiem”.

# Esošās situācijas apraksts

Šajā nodaļā īsumā izklāstītas problēmas saistībā ar ienākumu nevienlīdzību, pēdējos gados veiktajām izmaiņām darbaspēka nodokļos un to ietekme uz ienākumu nevienlīdzības mazināšanu, tai skaitā starptautisko ekspertu skatījumā, kā arī apkopoti attīstības plānošanas dokumentos minētie risinājumi ienākumu nevienlīdzības mazināšanai

## 1.1. Ienākumu nevienlīdzība un to raksturojošie rādītāji

Valsts makroekonomiskais stāvoklis ir nostabilizējies, radot priekšnoteikumus investīciju plūsmu atjaunošanai un ekonomikas izaugsmei. Tomēr ienākumu nevienlīdzība un nabadzības riski valstī joprojām ir augsti.

Ienākumu nevienlīdzība ir viens no galvenajiem augsta nabadzības riska cēloņiem Latvijā, kas ir nemainīgi pastāvoša problēma jau daudzus gadus. OECD pētnieki uzskata, ka nabadzība izriet no nevienlīdzīgas ienākumu pārdales [11.; Hoeller u.c., OECD, 2012].

Pārmērīga ienākumu nevienlīdzība nelabvēlīgi ietekmē cilvēku dzīves kvalitāti, palielinot trūcīgo iedzīvotāju slāni un tādējādi kavējot progresu [26.; Pasaules Banka, 2013].

Ienākumu nevienlīdzību pamatā raksturo divi rādītāji: Džini koeficients un S80/S20 indekss.

***Džini koeficients****[[4]](#footnote-4) ir statistiskās dispersijas mērīšanas veids, ko visbiežāk izmanto, lai mērītu ienākumu nevienādo sadalījumu. Proti, tas raksturo pastāvošo vienlīdzību vai nevienlīdzību ienākumu sadalē un tas tiek definēts kā attiecība ar vērtībām starp 0 un 1*.

Ienākumu nevienlīdzības indikatori rāda, ka Latvijā ienākumu sadale ir mazāk līdzsvarota nekā vidēji ES. Latvijā Džini koeficienta vērtība 2012.gadā bija viena no augstākajām starp ES dalībvalstīm - 35,2%, Igaunijā – 32,9% un Lietuvā – 34,6%. Tomēr visās trijās Baltijas valstīs tas bija virs ES vidējā rādītāja, kurš 2012.gadā bija 30,5% (skat. 1.attēlu).

**1.att. Džini koeficients ES 2012.gadā**

***Avots:*** *Eurostat*

*Eurostat* dati no 2004.gada līdz 2012.gadam uzrāda atšķirīgu nevienlīdzības indikatoru dinamiku Baltijas valstīs. Neskatoties uz Džini koeficienta samazināšanos no 37,5% 2008.gadā uz 35,2% 2012.gadā, Latvijā Džini koeficients joprojām ir otrs augstākais ES. Lietuvā 2008.gadā Džini koeficients bija 35,9%, kas ekonomikas lejupslīdes periodā 2009.gadā palielinājās līdz 37,0%, sasniedzot visaugstāko vērtību starp ES valstīm, savukārt nākamo gadu laikā tā vērtība saruka par 4 procentpunktiem līdz 33% 2010.gadā. 2012.gadā Lietuvā Džini koeficients bija 34,6%, kas ir trešais augstākais rādītājs ES. Igaunijā Džini koeficients ir palielinājies no 31,4% 2008.gadā līdz 32,9% 2012.gadā. Savukārt vidēji ES dalībvalstīs Džini koeficienta vērtība laika periodā no 2005.gada līdz 2012.gadam uzrāda diezgan stabilu vērtību ap 31 procentu.

OECD mēra arī Džini koeficientu pirms un pēc nodokļu nomaksas un sociālajiem pabalstiem. Kā var redzēt 2.attēlā, nodokļu un pabalstu sistēma ietekmē ienākumu nevienlīdzību. Tā piemēram, ja Īriju vērtētu pēc Džini koeficienta pirms nodokļiem un pabalstiem (0,57), tad tā būtu pati nevienlīdzīgākā valsts starp pārējām OECD valstīm, bet savukārt pēc Džini koeficients pēc nodokļiem un pabalstiem (0,30) redzams, ka Īrija tikai nedaudz pārsniedz OECD vidējo rādītāju (0,31). Tas nozīmē, ka Īrijā ar nodokļu un pabalstu sistēmas palīdzību veiksmīgi tiek risinātas ienākumu nevienlīdzības problēmas. Otrs augstākais Džini koeficients pirms nodokļiem un pabalstiem būtu Grieķijā (0,56), bet arī Džini koeficients pēc nodokļiem un pabalstiem ir diezgan augsts (0,34). Savukārt, tādās valstīs kā Čīle, Koreja, Turcija un Šveice Džini koeficients pirms un pēc nodokļiem un pabalstiem būtiski neatšķiras [17., OECD, 2015.].

Latvijā pēc OECD provizoriskajiem aprēķiniem atšķirība starp Džini koeficientu pirms un pēc nodokļiem un pabalstiem ir diezgan būtiska. Ja Džini koeficients pirms nodokļiem un pabalstiem ir 0,53 (vidēji OECD – 0,47), tad pēc nodokļiem un pabalstiem tas ir 0,36. Tomēr tas joprojām ir viens no augstākajiem starp OECD valstīm (augstāks tas ir vienīgi Izraēlā, Turcijā, ASV un Čīlē).

**2.att. Ienākumu sadalījums 2011.gadā\***

\* *Džini koeficients (skalā no 0 "pilnīga vienlīdzība" līdz 1 "pilnīga nevienlīdzība").*

*Dati par Japānu – 2009.gads, Beļģiju – 2010.gads, Austrāliju, Somiju, Koreju, Nīderlandi un ASV – 2012.gads.*

*\*\* OECD Sekretariāta aprēķini no EU-SILC – provizoriskie rezultāti*.

***Avots:*** OECD Ienākumu sadalījuma datu bāze un OECD Sekretariāta aprēķini [17., OECD, 2015.gads]

Kā nevienlīdzības rādītājs biežāk tiek izmantots Džini koeficients, savukārt interpretācijā daudz vienkāršāks un vieglāk uztverams ir S80/S20 ienākumu kvintiļu attiecību indekss.

***S80/S20 ienākumu kvintiļu attiecību indekss*** *raksturo attiecību starp rīcībā esošo ienākumu summu, ko saņem 20% iedzīvotāju ar augstākajiem ienākumiem (augstākā kvintile), pret ienākumu summu, ko saņem 20% valsts iedzīvotāju ar zemākajiem ienākumiem (zemākā kvintile), tādējādi raksturojot ienākumu nevienlīdzību valstī*.

S80/S20 kvintiļu attiecības indekss uzrāda līdzīgu ainu kā Džini koeficients. Latvijā 2012.gadā S80/S20 kvintiļu attiecības indekss bija 6,3 punkti, kas ir ceturtais augstākais rādītājs starp ES valstīm aiz Bulgārijas, Grieķijas un Rumānijas. Tas nozīmē, ka Latvijā piektās kvintiles ienākumi bija 6,3 reizes augstāki nekā pirmās kvintiles ienākumi. Lietuvā un Igaunijā S80/S20 kvintiļu attiecības indeksa vērtības 2012.gadā bija attiecīgi 6,1 un 5,5 punkti, kas ir nedaudz virs ES vidējā - 5,0 punkti (skat. 3.attēlu). Lietuvā ekonomiskās lejupslīdes laikā S80/S20 kvintiļu attiecības indekss pieauga līdz 7,3 punktiem 2009.gadā, savukārt nākamajos gados tas saruka līdz 5,3 punktiem 2011.gadā. Igaunijā šī indeksa vērtība bija stabila laika posmā no 2008.gada līdz 2009.gadam, palielinoties līdz 5,5 punktiem 2012.gadā.

**3.att. S80/S20 ienākumu kvintiļu attiecības indekss Baltijas valstīs un ES-27 2006.-2012.gadā**

***Avots:*** *Eurostat*

Latvijā atšķirības starp turīgāko un nabadzīgāko iedzīvotāju ienākumiem jau vairāku gadu garumā saglabājās izteiktas – nabadzīgāko iedzīvotāju ienākumi ir aptuveni 6-7 reizes zemāki nekā turīgāko iedzīvotāju daļai. 3.attēlā atspoguļotā informācija liecina, ka kopš 2009.gada ienākumu atšķirības pakāpeniski samazinās, tomēr attiecība aizvien ir uzskatāma par lielu.

Lai nerastos priekšstats, ka Latvija ir visnevienlīdzīgākā valsts pasaulē, jāatzīmē, ka tādas ekonomiski attīstītas valstis kā Meksika, Čīle, Turcija un ASV ilgstoši sadzīvo ar lielu ienākumu nevienlīdzību. Šajās valstīs Džini koeficients pārsniedz 37 procentus [20.; OECD, 2014].

Tomēr Latvijā izaicinājums nabadzības mazināšanā nerobežojas vien ar ļoti zemiem 1.kvintiles ienākumiem, kur atšķirības ar 5.kvintili ir mērāmas seškārt, bet arī relatīvi zemiem ienākumiem 2.-4.kvintilē[[5]](#footnote-5).

Vēl viens ienākumu nevienlīdzību raksturojošs rādītājs, kurš parāda, kuras iedzīvotāju grupas vairāk saskaras ar finansiālām grūtībām, ir nabadzības riska indekss.

***Nabadzības riska indekss[[6]](#footnote-6)*** *ir iedzīvotāju īpatsvars (procentos), kuru ekvivalentais rīcībā esošais ienākums[[7]](#footnote-7) ir zem nabadzības riska sliekšņa. Šis rādītājs varētu būt aprēķināts vairākos detalizētos griezumos pēc vecuma, dzimuma, ekonomiskās aktivitātes, mājsaimniecību tipiem, pirms un pēc sociālo transfertu saņemšanas[[8]](#footnote-8) u.c.*

Kā liecina CSP dati, nabadzības riskam Latvijā 2013.gadā bija pakļauti 21,2%no visiem iedzīvotājiem. Tas ir par 1,8 procentpunktiem vairāk nekā gadu iepriekš, kad šis rādītājs bija 19,4% no visiem iedzīvotājiem. Nabadzības riska indeksasamazinājumu ietekmēja ekonomiskās situācijas uzlabošanās un iedzīvotāju rīcībā esošo ienākumupieaugums.

2008.gadā nabadzības riska indekss bija 26,4% un 2010.gadā tas samazinājās līdz 19,0%, kas bija zemākais rādītājs kopš 2006.gada. Sākot ar 2011.gadu, nabadzības riska indekss atkal sācis pieaugt, un 2012.gadā tas sasniedza 19,4% (skat. 4.attēlu).

**4.att. Nabadzības riska slieksnis un nabadzības riska indekss**

***Avots:*** *CSP*

Latvijā nabadzības riska indekss ir arī viens no augstākajiem ES (skat. 5.attēlu). Salīdzinājumā ar iepriekšējo gadu, situācija būtiski nav mainījusies, jo nabadzības riska indekss palielinājies par 0,2 procentpunktiem (2011.gadā attiecīgi 19,2%), apsteidzot Igauniju. Savukārt Lietuvai ir ievērojams nabadzības riska palielinājums no 18,6% 2011.gadā uz 20,6% 2012.gadā.

**5.att. Nabadzības riska indekss ES 2012.gadā,** *%*

***Avots:*** *Eurostat*

Nabadzības rādītāji pēc mājsaimniecību veida liecina, ka gandrīz katra piektā mājsaimniecība ar bērniem ir pakļautas nabadzības riskam (skat. 6.attēlu). Īpaši augsts risks nonākt nabadzībā ir nepilnām ģimenēm un daudzbērnu ģimenēm – kā trūcīgas būtu uzskatāmas apmēram 32,6% no ģimenēm grupā "divi pieauguši un vismaz trīs bērni" un 38,3% no ģimenēm "viens pieaugušais ar vismaz vienu bērnu". Tomēr, salīdzinājumā ar iepriekšējo gadu, nabadzības risks šādās mājsaimniecībās ir samazinājies par 3,2 un 3,3 procentpunktiem (2011.gadā attiecīgi 41,5% un 35,9%). Tāpat nabadzības riskam ir pakļautas vienas personas mājsaimniecības vecumā līdz 64 gadiem.

**6.att. Nabadzības riska indekss pēc mājsaimniecību veida 2012.gadā,** *%*

***Avots:*** *CSP*

[*Eurostat* dati](http://epp.eurostat.ec.europa.eu/portal/page/portal/income_social_inclusion_living_conditions/data/database) labi parāda valstu politikas atšķirības. Ja nepilnu ģimeņu nabadzības risks ir augsts gandrīz visās valstīs, tad daudzbērnu ģimeņu rādītāji ir ļoti atšķirīgi. Šajā ziņā vislabākā situācija ir Skandināvijas valstīs, kur daudzbērnu ģimenes ir finansiāli labāk nodrošinātas nekā vidēji ģimenes valstī kopumā [9.; Gasmane F., 2002].

Saņemtajiem transfertiem ir būtiska nozīme, piemēram, 2012.gadā uz vienu mājsaimniecības locekli ienākumi no algota darba veidoja lielāko daļu mājsaimniecību ienākumus (68%), kam sekoja transferti (galvenokārt sociālie transferti) – 27 procenti.

Darbaspēka nodokļi mijiedarbībā ar ienākumu testēto pabalstu sistēmu neveicina pāreju no pasīvas atbalsta saņemšanas uz aktīvu līdzdalību darba tirgū, jo zemo algu grupā ieguvums no darba nav pietiekams. Jāatzīmē, ka Labklājības ministrija virza priekšlikumus normatīvā regulējuma izmaiņām, paredzot papildus stimulus sociālās palīdzības saņēmēja motivācijai iesaistīties algotā darbā, ieviešot pakāpenisku sociālās palīdzības pabalstu izmaksas pārtraukšanu 3 mēnešus pēc nodarbinātības uzsākšanas, tajā laikā neņemot vērā personas ienākumus līdz valstī noteiktās minimālās mēneša darba algas apmēram.

Zemas algas saņēmēji bieži vien var pretendēt uz kādiem papildu pabalstiem, bet neliels algas kāpums var samazināt iespējas kvalificēties to saņemšanai. Tāpēc darba tirgus analīzē tiek izmantoti tādi rādītāji kā bezdarba un zemas algas samaksas slazdi.

***Bezdarba slazds*** *mēra**bruto ienākuma, kas tiek aplikts ar nodokļiem un sociālās apdrošināšanas iemaksām, procentuālo attiecību pret bezdarbnieka pabalstu un citiem labumiem, ko bezdarbnieks zaudē, ja atgriežas darba tirgū. Eurostat rēķina šo rādītāju vienai personai bez bērniem, pārejot no bezdarbnieka pabalstiem uz darba samaksu 67% apmērā no vidējās algas valstī.*

Citiem vārdiem sakot, ja algu līmenis pēc nodokļu nomaksas nav pietiekoši augstāks par ienākumiem, ko bezdarbnieks saņem, atrodoties bez darba, bezdarbniekam zūd stimuls meklēt darbu.

***Zemas algas slazds*** *mēra bruto ienākuma, kas tiek aplikts ar ienākuma nodokļiem un sociālās apdrošināšanas iemaksām, procentuālo attiecību, ja bruto ienākums pieaug no 33% uz 67% no vidējās darba algas valstī. Eurostat rēķina šo rādītāju vienai personai bez bērniem un ģimenēm ar vienu pelnītāju un diviem bērniem.*

Vienkāršāk sakot, augsti nodokļi var novest pie situācijas, kad cilvēkam, kas nodarbināts zemu atalgotā darbā, nav stimula meklēt darbu, kas varētu sniegt augstākus ienākumus, jo pārāk liela daļa no tiem ir jāsamaksā nodokļos, vienlaikus zaudējot ienākumu testētos sociālos pabalstus.

*Jara* un *Tumino* (2013.gads), analizējot ES valstu 2007.-2010.gada statistiku, ir konstatējuši, ka pastāv negatīva un statistiski nozīmīga korelācija starp Džini koeficientu un marginālām efektīvām nodokļu likmēm [25.; Zasova A. un Zdanovica A., BICEPS, 2014].

***Marginālās efektīvās nodokļu likmes*** *parāda proporciju, cik, nedaudz pieaugot ienākumiem, persona zaudē kā papildus nodokļu atvieglojumus vai priekšrocības, ko persona vairs nav tiesīga saņemt, ja tās ienākumi ir pieauguši. Negatīva korelācija liecina, ka valstīs ar mazāku ienākumu pārdali (t.i. augstāku Džini koeficientu), parasti ir lielāka darba motivācija (zemāka marginālā efektīvā nodokļu likme).*

Latvijā vidējā marginālā efektīvā nodokļu likme nabadzīgākajiem iedzīvotājiem 2013.gadā bija 32,2%, kas ir nedaudz zemāka kā ES vidēji (34,5%) un daudz augstāka kā Lietuvā (27,4%) un Igaunijā (22,8%). Galvenie iemesli tam ir Latvijas ienākumu testētā sociālās palīdzības sistēma (pabalsts garantētā minimālais ienākuma līmeņa nodrošināšanai un dzīvokļa pabalsts). Proti, par katru papildus nopelnīto *euro*, pabalsts tiek samazināts par 1 *euro*, kā rezultātā kopējie ienākumi nemainās – vienalga vai strādā vai saņem pabalstus.

Arī Pasaules Bankas pētījums *„Vai Latvijā bezdarbnieks ir ekonomiski neaktīvs vai trūcīgs? Pēc krīzes iespēju izvērtēšana”* apliecina, ka Latvijā sociālās palīdzības saņēmējiem efektīvā nodokļu robežlikme ir ļoti augsta, kas lielā mērā ietekmē sociālās palīdzības saņēmēju motivāciju iesaistīties algotā darbā. Tai pašā laikā Latvijā ir salīdzinoši zems sociālās palīdzības pabalstu pārklājums, t.i. relatīvi neliels skaits iedzīvotāju saņem pabalstus, kā arī sociālās palīdzības pabalsti kopumā ir neadekvāti zemi [26., Pasaules Banka, 2013].

## 1.2. Darbaspēka nodokļos veiktās izmaiņas un to ietekme uz ienākumu nevienlīdzības mazināšanu

Darbaspēka nodokļus veido nodokļu un maksājumu kopums, kurā ietilpst gan darba devēja, gan darba ņēmēja VSAOI un IIN, ņemot vērā neapliekamo minimumu un nodokļa atvieglojumu par apgādībā esošām personām, kā arī nodokļa papildus atvieglojumus un atsevišķus attaisnotos izdevumus.

Darbaspēka nodokļi ir būtisks valsts budžeta ieņēmumu avots. Tā piemēram, 2014.gadā IIN un VSAOI (ieskaitot iemaksas valsts fondēto pensiju shēmā) ieņēmumi sastādīja aptuveni **52,2%** no kopējiem nodokļu ieņēmumiem.

2014.gadā VSAOI (ieskaitot iemaksas valsts fondēto pensiju shēmā) ieņēmumi sasniedza 2 230,8 milj. *euro* jeb 9,3% no IKP, bet IIN ieņēmumi – 1 385,2 milj. *euro* jeb 5,7% no IKP (skat. 7.attēlu).

**7.att. Darbaspēka nodokļu ieņēmumi Latvijā**

***Avots:*** Finanšu ministrija

Latvijas ekonomikas lejupslīdes rezultātā tika pārtraukta uzsāktā neapliekamā minimuma pakāpeniskā paaugstināšana, kā rezultātā no 2009.gada 1.jūlija neapliekamais minimums tika būtiski samazināts no 128,06 *euro* (90 latiem) uz 49,80 *euro* (35 latiem) mēnesī. Tai pašā laikā atvieglojums par apgādībā esošām personām netika mainīts un palika 89,64 *euro* (63 lati) mēnesī.

Jau 2011.gadā valdība iesāka darbaspēka nodokļu reformas. Tās gan vairāk bija vērstas uz sociālā budžeta ilgtspējas nodrošināšanu, nevis ienākumu nevienlīdzības mazināšanu, un paredzēja, ka no 2011.gada 1.janvāra:

* minimālā darba alga tiek paaugstināta no 256,12 uz 284,57 *euro* mēnesī;
* IIN likme tiek samazināta no 26% uz 25%;
* ar IIN neapliekamais minimums tiek paaugstināts no 49,80 *euro* (35 latiem) uz 64,03 *euro* (45 latiem) mēnesī;
* atvieglojums par apgādībā esošām personām tiek paaugstināts no 89,64 *euro* (63 lati) uz 99,60 *euro* (70 latiem) mēnesī;
* tai pašā laikā darba ņēmēja VSAOI likme tika palielināta no 9% uz 11%.

Nākamās darbaspēka nodokļu izmaiņas jau vairāk tika mērķētas uz darbaspēka nodokļu sloga samazināšanu un paredzēja, ka no 2013.gada 1.janvāra IIN likme tiks samazināta no 25% uz 24%, un no 2013.gada 1.jūlija atvieglojums par apgādībā esošām personām tiks paaugstināts no 99,60 *euro* (70 latiem) uz 113,83 *euro* (80 latiem) mēnesī.

Sākotnēji reforma paredzēja, ka arī turpmāk IIN likme tiks samazināta no 24% 2013.gadā uz 22% 2014.gadā un uz 20% – 2015.gadā Tomēr, tika atzīts, ka, tā kā no IIN likmes samazinājuma vairāk labumu gūst darba ņēmēji ar atalgojumu virs vidējā, tas nerisina ienākumu nevienlīdzības problēmas.

Latvija saņēma līdzīgas rekomendācijas no Starptautiskā Valūtas Fonda: “*Lai gan darbaspēka nodokļu slogu mazināšana būtu vēlama, tomēr nemērķēta likumā noteiktās IIN likmes mazināšana nav tas labākais veids no efektivitātes un taisnīguma viedokļa. Labāks risinājums būtu ieviest divpakāpju IIN sistēmu, palielināt ar nodokli neapliekamo minimumu un/vai, kombinēt to ar sociālo pabalstu sistēmu*.” [1.; Starptautiskais valūtas fonds**,** 2012]

Arī EKikgadējā ziņojumā norādīja: “*Latvija ir veikusi pasākumus, lai samazinātu darbaspēka nodokļus, tomēr šie lēmumi nav atrisinājuši zemo algu saņēmēju situāciju. Darbaspēka nodokļu sloga samazināšanai zemo algu saņēmējiem būtu daudz lielāka ietekme uz bezdarbu. Papildus iemesls tam ir strādājošo nabadzības rādītāji un lielais zemo algu saņēmēju skaits.”* [2.; Eiropas Komisija**,** 2013]

Tāpēc 2013.gadā, valdībai sadarbojoties ar valdības sociālajiem un sadarbības partneriem, tika pieņemti jau mērķtiecīgāki lēmumi, lai mazinātu iedzīvotāju ienākumu nevienlīdzību, it sevišķi zemo algu saņēmējiem un ģimenēm ar bērniem, kas paredzēja:

* no 2014.gada 1.janvāra palielināt minimālo darba algu no 284,57 uz 320,00 *euro* mēnesī (no 2015.gada 1.janvāra tā palielināta uz 360 *euro* mēnesī);
* no 2014.gada 1.janvāra samazināt VSAOI likmi par 1 procentpunktu, tai skaitā darba devēja likmi no 24,09% uz 23,59% un darba ņēmēja likmi no 11% uz 10,5%;
* no 2014.gada 1.janvāra paaugstināt neapliekamo minimumu no 64,03 *euro* uz 75,00 *euro* mēnesī;
* no 2014.gada 1.janvāra paaugstināt atvieglojumu par apgādībā esošām personām no 113,83 *euro* uz 165,00 *euro* mēnesī;
* no 2015.gada 1.janvāra samazināt IIN likmi no 24% uz 23%.

**1.tab. Darbaspēka nodokļu un minimālās darba samaksas izmaiņas Latvijā**

|  |  |  |  |  |  |  |
| --- | --- | --- | --- | --- | --- | --- |
|  | **2010** | **2011** | **2012** | **2013** | **2014** | **2015** |
| **Minimālā darba samaksa,** *euro mēnesī* *(lati mēnesī)* | 256,12  (180,00) | **284,57**  (200,00) | 284,57  (200,00) | 284,57  (200,00) | **320,00**  (224,90) | **360,00**  (253,01) |
| **IIN pamatlikme** | **26%** | **25%** | **25%** | **24%** | **24%** | **23%** |
| Neapliekamais minimums, *euro mēnesī* *(lati mēnesī)* | 49,80  (35,00) | **64,03**  (45,00) | 64,03  (45,00) | 64,03  (45,00) | **75,00**  (52,71) | 75,00  (52,71) |
| Neapliekamais minimums pensiju saņēmējiem, *euro mēnesī* *(lati mēnesī)* | 234,77  (165,00) | 234,77  (165,00) | 234,77  (165,00) | 234,77  (165,00) | 235,00  (165,16) | 235,00  (165,16) |
| Atvieglojums par apgādībā esošām personām, *euro mēnesī* *(lati mēnesī)* | 89,64  (63,00) | **99,60**  (70,00) | 99,60  (70,00) | No 01.07.  **113,83**  (80,00) | **165,00**  (115,96) | 165,00  (115,96) |
| **VSAOI pamatlikme**, t.sk.: | **33,09%** | **35,09%** | **35,09%** | **35,09%** | **34,09%** | **34,09%** |
| darba devēja likme | 24,09% | 24,09% | 24,09% | 24,09% | **23,59%** | 23,59% |
| darba ņēmēja likme | 9,00% | **11,00%** | 11,00% | 11,00% | **10,50%** | 10,50% |

***Avots:*** *Finanšu ministrija*

Neskatoties uz veiktajām izmaiņām, Latvijā 2015.gadā IIN likme joprojām ir visaugstākā starp pārējām Baltijas valstīm: Latvijā – 23%, Lietuvā – 15%, bet Igaunijā – 20%. Ar IIN neapliekamais minimums Latvijā ir gandrīz divas reizes zemāks kā tas ir pārējās Baltijas valstīs: Latvijā – 75 *euro* mēnesī, Lietuvā – 136 *euro* (tiek piemērots proporcionāli ienākumu līmenim), bet Igaunijā – 154 *euro* mēnesī. Savukārt, atvieglojums par apgādībā esošām personām Latvijā ir visaugstākais: Latvijā – 165 *euro* mēnesī, Lietuvā – 60 *euro* mēnesī, bet Igaunijā – 154 *euro* mēnesī, kas pie tam tiek piemērots, sākot no otrā bērna. Valsts sociālās apdrošināšanas obligāto iemaksu likme 2015.gadā Latvijā ir viszemākā: Latvijā – 34,09% (no tās darba devēja likme ir 23,59% un darba ņēmēja likme – 10,50%), Lietuvā – 40,17% (no tās darba devēja likme ir 31,17% un darba ņēmēja likme – 9,00%) un Igaunijā – 37,40% (no tās darba devēja likme ir 33,80% un darba ņēmēja likme – 3,60%).

Tomēr tikai vienas pašas nodokļu likmes vēl nesniedz kopējo ieskatu par darba nodokļu slogu. Darbaspēka nodokļu slogu labāk raksturo nodokļu plaisas rādītājs.

***Nodokļa plaisa jeb ķīlis*** *(tax wedge) – raksturo starpību starp darba ņēmēja ienākumiem no algota darba un to cik šis darbaspēks izmaksā darba devējam. To aprēķina kā darba nodokļu (IIN un darba ņē­mēja un darba devēja VSAOI) procentuālo attiecību pret darba algas pirms nodokļu nomaksas un darba devēja VSAOI summu.*

Pēc *Eurostat* datiem, 2013.gadā zemo algu grupā strādājošajam (kas saņem 67% no vidējās algas, bez apgādībā esošām personām) Latvijā nodokļu plaisa bija 43,1%, kas ir viens no augstākajiem rādītājiem ES, atpaliekot tikai no Beļģijas, Ungārijas, Francijas, Vācijas, Itālijas un Austrijas (skat. 8.attēlu). Pārējās Baltijas valstīs šis rādītājs bija attiecīgi 39,5% - Lietuvā un 38,7% - Igaunijā. Viszemākās nodokļu plaisas rādītājs zemo algu saņēmējiem 2013.gadā bija Kiprā, Maltā un Īrijā.

**8.att. Nodokļu plaisa zemo algu grupās strādājošam (67% no vidējās darba algas, bez apgādībā esošām personām) ES 2013.gadā, *%***

***Avots:*** *Eurostat* [22.; Eurostat, 2014]

Augstāks nodokļu plaisas rādītājs zemu algu grupā strādājošajam ir valstīs ar samērā augstām sociālās apdrošināšanas iemaksu likmēm. Tā piemēram, Beļģijā VSAOI likme 2014.gadā bija 37,84% (no tās darba devēja likme – 24,77% un darba ņēmēja likme – 13,07%), Ungārija – 45,50% (no tās darba devēja likme – 27% un darba ņēmēja likme – 18,5%), Vācijā –39,45% (no tās darba devēja likme – 19,28% un darba ņēmēja likme – 20,18%) un Itālijā vidēji no 40% līdz 45% (no tās darba devēja likme vidēji no 31,1% līdz 36,1% un darba ņēmēja likme – 8,9%). Latvijā 2014.gadā VSAOI likme bija 34,09% (no tās darba devēja likme – 23,59% un darba ņēmēja likme – 10,5%).

Pēc Finanšu ministrijas aprēķiniem, 2014.gadā, ņemot vērā veiktās izmaiņas darbaspēka nodokļu sloga mazināšanai, nodokļu plaisas rādītājs samazinājās līdz 42,1%. 2015.gadā nodokļu plaisas rādītājs varētu sasniegt 41,6%, 2016.gadā – 41,1%, bet 2017.gadā, ņemot vērā prognozēto vidējo darba algu pieaugumu par 5%, – 41,3%. Tomēr, tas joprojām būs nedaudz augstāks kā pārējās Baltijas valstīs un vidēji ES (skat. 9.attēlu).

**9.att. Nodokļu plaisa zemo algu grupās strādājošam (67% no vidējās darba algas, bez apgādībā esošām personām) Baltijas valstīs\* un ES-27 vidēji 2008.-2017.gadā**

***\**** *Ņemot vērā darba algu pieaugumu (pieņemot, ka 2015.-2017.gadā vidējā darba alga visās trijās Baltijas valstīs pieaugs par aptuveni 5%)*

***Avots:*** *Finanšu ministrijas aprēķini*

2015.gada februārī tika publicēts *OECD pārskats par Latviju*. Arī tajā norādīts, ka Latvijā nodokļu plaisas rādītājs zemu algu grupā strādājošajiem ir viens no augstākajiem OECD. OECD aprēķinājis, ka Latvijā nodokļu plaisas rādītājs strādājošajam ar minimālo darba algu (bez apgādībā esošām personām) 2013.gadā bija 41,15% (augstāks tas bija tikai Ungārijā – 45,06%), kamēr OECD vidēji tas bija 28,15%. Pārskatā tiek norādīts, ka tas veicina zemu nodarbinātības līmeni mazkvalificētiem darbiniekiem, kas ir par 51% zemāks nekā vidēji ES un gandrīz par 35 procentu punktiem zemāks nekā augsti kvalificētiem strādniekiem (kas par 85%, pārsniedz ES vidējo rādītāju). Darbaspēka pieprasījuma un piedāvājuma elastības saistība ar algu parasti vairāk skar darba ņēmējus ar zemākiem ienākumiem. Savukārt, augsti darbaspēka nodokļi tiek uzskatīti par tādiem, kas rada šķēršļus nodarbinātībai un var radīt iemeslu, kāpēc zemu atalgots strādājošais izvēlas strādāt nelegāli.

Tāpat OECD pārskatā minēts, ka, lai gan Latvija jau ir sākusi samazināt nodokļus darbaspēkam un tālāki soļi šajā virzienā tiek plānoti līdz 2016.gadam, tomēr šie pasākumi nespēs būtiski samazināt nodokļu slogu zemu atalgotiem darba ņēmējiem. OECD uzsver, ka sociālās apdrošināšanas iemaksu samazināšanai zemu algu grupā strādājošajiem būtu daudz lielāka ietekme. Šāda politika ir īstenota jau četrpadsmit OECD valstīs ar kopumā pozitīvu ietekmi uz nodarbinātību mazkvalificētiem strādniekiem. Lai izvairītos no zemu atalgotu darbu un pašizmaksas īpatsvara pieauguma, sociālās apdrošināšanas iemaksusamazinājumu vajadzētu vērst uz konkrētām grupām ar zemu ienākumu līmeni (piemēram, jaunajiem darba ņēmējiem, ilgtermiņa bezdarbniekiem, pirmajām darba vietām). Tai pašā laikā VSAOI likmes samazināšana nedrīkst samazināt sociālā budžeta segumu (piemēram pensijas), kas jau tā pēc starptautiskiem standartiem ir zems [17.; OECD, 2015].

Taču līdztekus jānorāda, ka valsts sociālās apdrošināšanas iemaksu likmes samazinājums zemu atalgotiem darba ņēmējiem ir saistīts ar vairākiem īstermiņa un vidēja termiņa finanšu un sistēmiskajiem riskiem, jo Latvijā ir salīdzinoši augsts zemu algu saņēmēju īpatsvars, bet sociālās apdrošināšanas iemaksu samazinājums negatīvi ietekmētu gan šo personu sociālās aizsardzības līmeni sociālo risku iestāšanās gadījumā, gan sociālās apdrošināšanas budžeta ilgtspēju. Turklāt šādi risinājumi pieprasa lielāku solidaritāti no citiem sociālās apdrošināšanas shēmas dalībniekiem, kā arī ievērojami lielākus un papildus ieguldījumus no valsts pamatbudžeta vai pašvaldību sociālās palīdzības budžeta.

Arī *Starptautiskais Valūtas fonds* norāda, ka darbaspēka nodokļu plaisa Baltijas valstīs ir augsta, galvenokārt, augsto sociālās apdrošināšanas iemaksu likmju dēļ. Savukārt nodokļu slogs ir viens no galvenajiem iemesliem, kas paaugstina strukturālā bezdarba līmeni Latvijā [3.; SVF 2014]. Reģionālās un daļēji arī profesionālās mobilitātes izaicinājumi, ir vērtējami kā būtiski iemesli, kas paaugstina strukturālo bezdarbu un kuru risināšanai jāturpina īstenot aktīvās darba tirgus politikas pasākumi un aktivitātes.

*EK darba dokumentā*, kurā sniegts pārskats par EK rekomendāciju[[9]](#footnote-9) izpildi, uzsvērts, ka Latvijai ir izdevies samazināt darbaspēka nodokļu slogu, bet ne visi pasākumi ir vērsti uz strādājošajiem ar zemiem ienākumiem. Lai gan 2014.gadā veiktās izmaiņas, palielinot ar IIN neapliekamo minimumu un atvieglojumu par apgādībā esošām personām, samazināja nodokļu slogu mājsaimniecībām ar bērniem, tai pašā laikā strādājošie visās ienākumu grupās guva arī labumu no VSAOI likmes samazinājuma par 0,5 procentpunktu. Nodokļu slogs strādājošajam bez bērniem joprojām ir augsts, un darbojas kā bremzējošs faktors, lai šis strādājošais vēlētos strādāt oficiāli. 2015.gadā IIN likme ir samazināta no 24% uz 23% un valstī noteiktā minimālā darba alga ir paaugstināta no 320 *euro* uz 360 *euro* mēnesī. Tomēr IIN likmes samazinājums nozīmē tikai nelielu darba algas pieaugumu strādājošajiem ar zemu atalgojumu, bet izdevīgāk tas ir strādājošiem ar vidējiem un augstiem ienākumiem, kuriem nodokļu slogs jau tā ir salīdzinoši zems. Salīdzinoši VSAOI likmes samazinājums par 1 procentpunktu 2014.gadā nodrošināja vienlīdzīgāku ienākumu sadalījumu nekā IIN likmes samazinājums par 1 procentpunktu 2015.gadā, lai gan izmaksas abiem pasākumiem ir līdzīgas [5.; Eiropas Komisija, 2015].

Vēl viens būtisks aspekts, kas nav ņemts vērā, aprēķinot nodokļu plaisas rādītāju zemo algu grupā strādājošajam, ir tas ka liela daļa no nodokļu maksātājiem ir nodarbināti mikrouzņēmumos (2014.gada 4.ceturksnī reālie vidējie ienākumi vienam mikrouzņēmumā nodarbinātajam bija 501,9 *euro* mēnesī).

Kā redzams 2.tabulā, nodarbināto skaits pie mikrouzņēmumu nodokļa maksātājiem 2014.gada 4.ceturksnī sasniedza jau ap 84,6 tūkst., kas sastādīja jau 9,4% no kopējā tautsaimniecībā nodarbināto skaita.

**2.tab. Kopējais tautsaimniecībā nodarbināto un Mikrouzņēmuma nodokļa maksātāju skaits**

|  |  |  |  |
| --- | --- | --- | --- |
| **Gads** | **Kopējais tautsaimniecībā nodarbināto skaits,** *tūkst*.\* | **Nodarbināto skaits pie mikrouzņēmumu nodokļa maksātājiem** *tūkst* | **Nodarbināto skaits pie mikrouzņēmumu nodokļa maksātājiem,**  *% no kopējā tautsaimniecībā nodarbināto skaita* |
| 2011 | 861,6 | 37,2 | 4,3 |
| 2012 | 875,6 | 55,0 | 6,3 |
| 2013 | 893,9 | 71,0 | 7,9 |
| 2014 | 896,6 | 84,6 | 9,4 |

*\* CSP dati (2014.gads – FM makroekonomikas prognozes)*

***Avots:*** *VID dati uz 2015.gada maiju (dati par pārskata perioda 4.ceturksni)*

Jāatgādina, ka 2010.gada 1.septembrī stājās spēkā Mikrouzņēmumu nodokļa likums, kas paredz, ka mikrouzņēmumu nodokli aprēķina no mikrouzņēmuma apgrozījuma un to attiecina uz tajā strādājošajiem. Proti, mikrouzņēmumos strādājošie izmanto atvieglotā nodokļu maksāšanas režīma priekšrocības un saņem atalgojumu, no kura nav ieturēti darbaspēka nodokļi jeb mikrouzņēmumu darbiniekam aprēķinātais atalgojums (bruto alga) ir vienāds ar saņemto atalgojumu (neto algu). Savukārt darbiniekiem, kas maksā darbaspēka nodokļus vispārējā kārtībā, atšķirība starp bruto algu un neto algu ir būtiska.

Darbaspēka nodokļu reforma, lai gan kopumā vērtējama kā pozitīva, jo tās rezultātā tiek mazināts nodokļu slogs strādājošajiem, it sevišķi zemu algu saņēmējiem un ģimenēm ar bērniem, tomēr tā arī samazina valsts kopbudžeta ieņēmumu pieaugumu, it sevišķi pašvaldību budžetu ieņēmumos, jo 80% no IIN ieņēmumiem tiek ieskaitīti pašvaldību budžetos. Prognozēts, ka likumā “Par iedzīvotāju ienākuma nodokli” veikto izmaiņu rezultātā, IIN ieņēmumu attiecība pret IKP samazināsies no 5,7% 2014.gadā līdz 5,4% 2017.gadā (skat. 7.attēlu).

## 1.3. Attīstības plānošanas dokumentos minētie risinājumi ienākumu nevienlīdzības mazināšanai

Ienākumu nevienlīdzības mazināšana ir viena no valdības prioritātēm.

Valdības deklarācija paredz: *“lai ikvienam, bet jo īpaši cilvēkiem ar zemiem ienākumiem un ģimenēm ar bērniem, būtu iespēja, strādājot cienīgu darbu, gūt dzīvei nepieciešamos ienākumus, iegūt kvalitatīvu izglītību, pieeju veselības aprūpes un sociāliem pakalpojumiem, kad tas nepieciešams, kā arī baudīt kultūras dzīves norises”.* Lai to sasniegtu ir izvirzīti šādi darbības virzieni:

* Deklarācijas 84. punkts: *“Ar nodokļu un sociālā atbalsta instrumentiem nodrošināsim iedzīvotājiem ar zemiem ienākumiem straujāku ienākumu pieaugumu nekā vidēji visā sabiedrībā”*;
* Deklarācijas 90.punkts: *“Ar 2016.gadu ieviesīsim progresīvo iedzīvotāju ienākumu nodokļa neapliekamo minimumu, paaugstinot to mazo algu saņēmējiem, vidējo algu saņēmējiem saglabājot tuvu esošajam apmēram, savukārt algām, kas būtiski pārsniedz vidējo algu valstī, to nepiemērojot. Vienlaikus paaugstināsim iedzīvotāju ienākuma nodokļa atvieglojumus par apgādībā esošu personu, izvērtējot iespēju piemērot lielākus atvieglojumus par otro un katru nākamo bērnu ģimenē”*.

Arī **Latvijas Nacionālais attīstības plāns 2014. – 2020.gadam** (apstiprināts ar 2012.gada 20.decembra Latvijas Republika Saeimas lēmumu) kā viens no uzdevumiem rīcības virziena “Cilvēka drošumspēja” sasniegšanai ir izvirzīts: “*Darbaspēka nodokļu sloga samazināšana prioritāri iedzīvotājiem ar zemāku ienākumu līmeni*”. Tāpat, lai samazinātu nabadzības risku īpaši nepilnām vai daudzbērnu ģimenēm, ir izvirzīts veicamais uzdevums: “*Nodokļu sistēmas pilnveidošana, lai atbalstītu personu ar bērniem iesaisti darba tirgū”,* paredzot IIN atvieglojuma par apgādībā esošu personu paaugstināšanu, lai tas sasniegtu vismaz 50% no minimālās mēneša darba algas, kā arī neapliekamā minimuma paaugstināšana atkarībā no apgādājamo bērnu skaita un ienākumu līmeņa, un attaisnoto izdevumu limita un satura pārskatīšana.

Tāpat **Latvijas nacionālā reformu programmā “ES2020” stratēģijas īstenošanai** (turpmāk – NRP) ir norādīts, ka Latvijā *ir samērā augsts nodokļu slogs zemu atalgotajiem darbiniekiem un tiek identificēta strādājošo nabadzības problēma*. Līdz ar to nabadzības līmeņa samazināšanas mērķis ir samazināt nodokļu slogu ekonomiski aktīvajiem iedzīvotājiem un augstam nabadzības riskam pakļautajām iedzīvotāju grupām, īpaši ģimenēm ar bērniem un zemāk atalgotiem iedzīvotājiem, kā arī veicināt šo iedzīvotāju spēju pašiem sevi nodrošināt un izkļūt no nabadzības.

Atvieglojuma par apgādībā esošām personām paaugstināšanu paredz arī **Ģimenes valsts politikas pamatnostādnes 2011. – 2017.gadam** (apstiprinātas ar Ministru kabineta 2011.gada 18.februāra rīkojumu Nr.65)**,** kur pie 2.rīcības virziena “Ģimenes dzīves plānošana un bērna ienākšana ģimenē” viens no mērķiem ir norādīts *“…paaugstināt iedzīvotāju ienākuma nodokļa atvieglojumu par apgādībā esošu personu likmi, paredzot, ka tās apmērs veido 50% no minimālās mēneša darba algas vai ieviest diferencētu iedzīvotāju ienākuma nodokļa īstenošanas politiku.*”

Labklājības ministrijas izstrādātajā **Koncepcijā “Par minimālā ienākuma līmeņa noteikšanu”** (apstiprināta ar Ministru kabineta 2014.gada 30.oktobra rīkojumu Nr.619) norādīts, ka: “…*zemais ar IIN neapliekamais minimums (75 euro mēnesī) rada nabadzības slazdu, mazinot motivāciju strādāt par zemu atalgojumu*”, kam tiek piedāvāts risinājums: “…*samazināt darbaspēka nodokļu slogu darba ņēmējiem ar zemu atalgojumu (ar algu zem vidējās), palielinot ar IIN neapliekamo minimumu*”. Labklājības ministrija piedāvā *palielināt IIN neapliekamo minimumu vismaz līdz koncepcijā piedāvātajam garantētā minimālā ienākuma līmenim* **129 *euro mēnesī***[[10]](#footnote-10), pie tam, lai iniciatīva strādāt būtu motivējošāka, tad IIN neapliekamā minimuma apmērs būtu nosakāms augstākā procentuālā apmērā no minimālā ienākuma līmeņa, jo īpaši, ja tādu piemēro sociālajā palīdzībā.

# Risinājumi un to ietekme uz ienākumu nevienlīdzības mazināšanu

Ar darbaspēka nodokļu politikas palīdzību ir iespējams mazināt ienākumu nevienlīdzību, tā piemēram, ieviešot progresīvo IIN likmju sistēmu un/vai palielinot neapliekamo minimumu.

Ziņojumā apskatīti divi varianti:diferencētā IIN neapliekamā minimuma ieviešana un progresīvo IIN likmju sistēmas ieviešana ar 2016.gada 1.janvāri,kā arī ir izvērtēts IIN atvieglojums par apgādībā esošām personām.

## 2.1. I variants – diferencētā neapliekamā minimuma ieviešana

Neapliekamā minimuma izmaiņām ir relatīvi lielāka ietekme uz zemāk atalgotajiem darba ņēmējiem (ar algu zem vidējās). Tādējādi tas mērķtiecīgāk var ietekmēt tādus ar darba tirgu saistītos jautājumus kā bezdarbs, ekonomiskā aktivitāte, nabadzība un atkarība no pabalstiem.

Latvijas ekonomikas lejupslīdes rezultātā tika pārtraukta uzsāktā neapliekamā minimuma pakāpeniskā paaugstināšana, kamēr atvieglojums par apgādībā esošām personām netika mainīts. Arī turpmākajos gados neapliekamais minimums tika paaugstināts mazākā apmērā nekā atvieglojums par apgādībā esošām personām. Līdz ar to, izveidojusies situācija, kad neapliekamais minimums ir vairāk kā divas reizes jeb par 90 *euro* mazāks kā atvieglojums par apgādībā esošām personām (skat. 10.attēlu).

**10.att. Neapliekamā minimuma un atvieglojuma par apgādībā esošām personām izmaiņas**

***Avots:*** *Finanšu ministrijas dati*

Jāatzīmē, ka neapliekamais minimums Latvijā ir viens no zemākajiem ES un zemāks kā pārējās Baltijas valstīs.

Parasti neliels neapliekamā minimuma apmērs (tas dažādu valstu nodokļu sistēmās var tikt saukts citādāk) kombinējas ar progresīvu nodokļu likmju skalu, kuras zemākā likme ir ļoti zema, tādējādi pasargājot no aplikšanas ar nodokli zemāk atalgoto iedzīvotāju ienākumus.

Dažās ES valstīs, tā piemēram, Lietuvā, Rumānijā un Slovākijā tiek piemērots diferencētais neapliekamais minimums. Diferencēto neapliekamo minimumu piemēro arī Zviedrijā, Beļģijā un Slovēnijā, bet, tā kā šajās valstīs paralēli pastāv arī progresīvās ienākuma nodokļa likmes, to ir grūti salīdzināt.

### 2.1.1. Kas ir diferencētais neapliekamais minimums

Diferencētais neapliekamais minimums nozīmē to, ka visiem nodokļu maksātājiem netiek piemērots vienāds neapliekamais minimums, bet gan tas tiek noteikts atkarībā no ienākuma līmeņa:

1. 1.līmenis – kuram piemēro lielāku neapliekamo minimumu;
2. 2.līmenis – kuram neapliekamo minimumu aprēķina pēc formulas, kā rezultātā tas proporcionāli ienākumiem tiek samazināts;
3. 3.līmenis – kuram tiek piemērots vai nu mazāks neapliekamais minimums vai tas netiek piemērots vispār.

Tā kā Lietuvā tiek piemērots diferencētais neapliekamais minimums, turklāt tajā tāpat kā Latvijā pastāv vienotā IIN likme, Latvijas Finanšu ministrijas un VID pārstāvji 2015.gada 10.februārī Viļņā tikās ar Lietuvas Finanšu ministrijas un Valsts nodokļu inspekcijas pārstāvjiem, lai iepazītos ar viņu pieredzi, apspriestu ar diferencētā neapliekamā minimuma administrēšanu saistītos jautājumus un kā tos labāk risināt.

**Lietuvas pieredze diferencētā neapliekamā minimuma un atvieglojuma par bērniem piemērošanā**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Lietuvā 2009.gadā notika būtiskas darbaspēka nodokļu reformas, kas paredzēja, ka no 2009.gada 1.janvāra:   * IIN likme tiek samazināta no 24% uz 15%, nodalot 9% no IIN likmes jaunajam veselības nodoklim; * pie valsts sociālās apdrošināšanas iemaksu likmes tika ieviests 9% veselības nodoklis, no tā 3% jāmaksā darba devējam un 6% - darba ņēmējam; * tai pašā laikā, lai mazinātu nodokļu slogu zemo algu saņēmējiem, tika ieviests diferencētais ar nodokli neapliekamais minimums.     Lietuvā diferencētais neapliekamais minimums sastāv no diviem elementiem:   1. **mēneša diferencētais neapliekamais minimums** (turpmāk tekstā – MDNM), kuru piemēro tikai rezidentiem un tikai bruto ienākumam no algota darba, pie tam tikai uz darba ņēmēja iesnieguma pamata.   **MDNM piemērošanas kritēriji Lietuvā 2015.gadā**   |  |  | | --- | --- | | **Mēneša bruto ienākums no darba (MBI),** *euro mēnesī* | **Neapliekamais minimums (NM),**  *euro mēnesī* | | Līdz 290 | 166 | | No 290,01 līdz 925 | NM = EUR 166 – 0,26 x (MBI – EUR 290) | | Virs 925,01 | Netiek piemērots |   ***Avots:*** Lietuvas Finanšu ministrija   1. **gada diferencētais neapliekamais minimums** (turpmāk tekstā – GDNM), kuru piemēro gada beigās, saskaitot visus gada ienākumus (turpmāk tekstā – GI), pie tam gan rezidentiem, gan nerezidentiem.   **GDNM piemērošanas kritēriji Lietuvā 2015.gadā**   |  |  | | --- | --- | | **Gada ienākums (GI),**  *euro mēnesī* | **Neapliekamais minimums (NM),**  *euro mēnesī* | | Līdz 3 480 | 1 992 | | No 3 480,01 līdz 11 100 | NM = EUR 1 992 – 0,26 x (GI – EUR 3 480) | | Virs 11 100,01 | Netiek piemērots |   ***Avots:*** Lietuvas Finanšu ministrija  Gada ienākumos ietilpst visi ienākumi, kas tiek aplikti ar 15% likmi (izņemot noteikta veida dzīvības apdrošināšanu un pensijas), tai skaitā:   * maternitātes (paternitātes) pabalsti, * ienākums no individuālā darba (izņemot ienākumu, kas apliekas ar 5% nodokli), * ienākums īpašuma, kas netiek izmantots individuālajā darbībā, pārdošanas, * ienākums no īpašumu nomas, * procentu maksājumi, * ienākums no sadalītās peļņas, * ienākums no uzņēmuma ar nodokli apliekamās peļņas, ko biedrs saņem no neierobežotas civiltiesiskās atbildības uzņēmuma, * ienākums saskaņā ar autortiesību līgumiem, * autoratlīdzības, * ikgadējie maksājumi valdes locekļiem vai uzraudzības padomes locekļiem u.c.   Ja gadā piemēroto MDNM summa ir lielāka nekā, saskaitot visus gada ienākumus kopā, fiziskajai personai būtu bijis jāpiemēro, nodokļu maksātājam ir pienākums iesniegt gada ienākumu deklarāciju un samaksāt nodokļa starpību līdz nākamā gada 1.maijam (Valsts nodokļu inspekcija martā ievieto elektroniskajā deklarēšanas sistēmā pirms-deklarācijas, kurās nodokļu maksātājs var redzēt, vai viņam ir nodokļu pārmaksa vai nepieciešams veikt nodokļu atmaksu).  Tādēļ, jau iesniedzot iesniegumu darba devējam par MDNM piemērošanu un kādā apmērā, nodokļu maksātājiem jāņem vērā, ka, ja izrādīsies, ka, ja faktiski ik mēnesi piemērotajam MDNM visa taksācijas gada laikā bija jābūt mazākam, personai būs pienākums iesniegt gada ienākumu deklarāciju un segt ienākuma nodokļa starpību līdz nākamā taksācijas gada 1.maijam.  Papildus nodokļu maksātājiem ir tiesības uz **nodokļa atvieglojumu par nepilngadīgiem bērniem** – EUR 60 mēnesī (līdz 2014.gadam atvieglojuma apmērs par bērnu bija diferencēts atkarībā no bērnu skaita ģimenē – EUR 29 (LTL 100) mēnesī par pirmo bērnu, un EUR 58 (LTL 200) mēnesī par otro un katru nākamo bērnu, bet no šī principa Lietuvā atteicās, jo katrs bērns ir vērtība neatkarīgi no tā, kurš pēc kārtas viņš ir piedzimis). To piemēro tikai tiem vecākiem (arī tiem, kas adoptējuši bērnu), kas ir rezidenti, pie tam visa gada laikā, piemērojot ½ no atvieglojuma par bērnu katram no vecākiem, bet gada beigās, precizējot šo sadalījumu pēc vecāku izvēles.  ***Ar diferencētā neapliekamā minimuma un nodokļa atvieglojuma par bērniem*** ***administrēšanu saistītie jautājumi un problēmas:***   * 1. uzņēmuma grāmatvežiem jāveic liels darbs, lai aprēķinātu nodokli un pareizi piemērotu MDNM, jo tas var mainīties katru mēnesī atkarībā no ienākumu summas, pie tam darbinieks var strādāt arī nepilnu mēnesi vai nepilnu darba laiku. Jāatzīmē, ka gada beigās, pat, ja MDNM ir piemērots nepareizi, tikai darbi­nieks pats nes atbildību par gada ienākumu deklarācijas aizpildīšanu, iesniegšanu un nodokļa samaksu budžetā;   2. Sociālās apdrošināšanas aģentūra piemēro MDNM (iesniedzot darbinieka iesnieguma darba devējam kopiju) slimības pabalstiem, maternitātes, paternitātes un dzemdību pabalstiem, bet tikai tad, ja šis pabalsts tiek izmaksāts par visu kalendāro mēnesi. Tāpēc arī šajā gadījumā jārēķinās, ka gada beigās var izrādīties, ka nodoklis nav aprēķināts pareizi un fiziskajai personai jāiesniedz gada ienākumu deklarācija un jāatmaksā nodoklis budžetā;   3. darba devēji tikai vienreiz gadā iesniedz Valsts nodokļu inspekcijai paziņojumu par fiziskām personām izmaksāto nodarbinātības ienākumu. Līdz ar to tikai gada beigās nodokļu maksātājs var uzzināt, vai viņam nav izveidojies parāds pret Valsts nodokļu inspekciju;   4. šķirto ģimeņu gadījumos atvieglojumu par bērniem piemēro mātei vai tēvam, kas audzina bērnu vai attiecīgi, pie kura ir noteikta bērna patstāvīgā dzīves vieta. Ja piemēram, otrais vīrs kopā ar sievu audzina sievas bērnu no iepriekšējās laulības, bet šis bērns nav adoptēts, viņam atvieglojums nepienākas. Tādā gadījumā sieva saņem pilno atvieglojumu par bērnu EUR 60 mēnesī (nevis ½ no EUR 60 mēnesī);   5. kā atzīst pati Lietuvas Valsts nodokļu inspekcija, lai pārbaudītu vai pareizi ir aprēķināts nodoklis un piedzītu nodokļu parādu budžetā, ir nepieciešami milzīgi cilvēku un finanšu resursi.   **Fiziskās personas, kurām jāatmaksā vai kurām atmaksā nodoklis Lietuvā**   |  |  |  |  |  | | --- | --- | --- | --- | --- | | **Gads** | **Fiziskās personas, kurām jāatmaksā nodoklis budžetā, jo piemērots lielāks MDNM un/vai GDNM** | | **Fiziskās personas, kurām atmaksā budžetā iemaksāto nodokli, jo piemērots mazāks MDNM un/vai GDNM** | | | **Kopā** | **No tām nav iesnieguši deklarācijas** | **Kopā** | **No tām nav iesnieguši deklarācijas** | | 2013 | 734 000 | 313 000 | 291 000 | 83 000 | | 2014 | 718 000 | 286 000 | 282 000 | 56 000 |   ***Avots:*** Lietuvas Valsts nodokļu inspekcija  No kopējā nodokļu maksātāju skaita, kas piemēroja ar nodokli neapliekamo minimumu 2013.gadā aptuveni 39,4% ir piemērojuši lielāku MDNM, bet 2014.gadā – aptuveni 36,3 procenti. |

Kā jau minēts pirms tam, diferencētais neapliekamais minimums tiek piemērots arī Rumānijā un Slovākijā.

Rumānijā, līdzīgi kā Lietuvā, lai gan IIN likme ir salīdzinoši zema – 16%, papildus summārajam ienākumam no algota darba tiek piemērots diferencētais neapliekamais minimums: strādājošajiem ar ienākumiem līdz 223,0 *euro* mēnesī (RON 1 000) – neapliekamais minimums ir 55,75 *euro* mēnesī (RON 250), strādājošajiem ar ienākumiem no 223,0 līdz 669,0 *euro* mēnesī (RON 1 000 - 3 000), neapliekamais minimums, piemērojot formulu, pakāpeniski samazinās, līdz pie ienākuma virs 669,0 *euro* mēnesī (RON 3 000) – netiek piemērots.

Slovākijā līdz 2012.gada 31.decembrim bija spēkā vienotā IIN likme 19%, bet no 2013.gada 1.janvāra tiek piemērotas progresīvās IIN likmes – 19 un 25% apmērā. Diferencētā neapliekamā minimuma summa pamatā tiek noteikta atbilstoši iztikas minimuma līmenim valstī uz taksācijas gada 1.janvāri (2014.gadā – 198,09 *euro* mēnesī). Proti, strādājošajiem ar ienākumiem (kuros ietilpst ienākumi no algota darba, saimnieciskās darbības un citām neatkarīgām darbībām) līdz 19 809 *euro* gadā – neapliekamais minimums ir 3 803,33 *euro* gadā (19,2 x iztikas minimums), strādājošajiem ar ienākumiem no 19 809 līdz 35 022,31 *euro* gadā – neapliekamais minimums, piemērojot formulu, pakāpeniski samazinās, līdz pie ienākuma virs 35 022,31 *euro* gadā – netiek piemērots.

### 2.1.2. Risinājums diferencētā neapliekamā minimuma ieviešanai

Kā jau minēts, atbilstoši Valdības deklarācijai, paredzēts ar 2016.gadu ieviest diferencēto iedzīvotāju ienākumu nodokļa neapliekamo minimumu, paaugstinot to mazo algu saņēmējiem, vidējo algu saņēmējiem saglabājot tuvu esošajam apmēram, savukārt algām, kas būtiski pārsniedz vidējo algu valstī, to nepiemērojot. Diferencētais neapliekamais minimums netiks piemērots pensiju saņēmējiem.

Ja diferencēto neapliekamo minimumu piemērotu “mēnešu griezumā” (proti, jau darba vietā, kur reģistrēta nodokļu grāmatiņa), tad gada beigās varētu veidoties nodokļu parādi (t.i. gadījumos, kad gada ietvaros piemērotais mēneša neapliekamais minimums ir lielāks nekā, saskaitot visus gada ienākumus kopā, būtu bijis jāpiemēro). Līdz ar to būtiski pieaugtu VID apstrādājamo datu apjoms un administrēšanas izmaksas. Tas uzliktu papildus administratīvo slogu kā darba ņēmējiem, tā arī darba devējiem, jo diferencētais neapliekamais minimums var mainīties katru mēnesī atkarībā no ienākumu summas un atkarībā no nostrādātā laika.

Tāpēc Finanšu ministrija neatbalsta diferencētā neapliekamā minimuma piemērošanu “mēnešu griezumā” un piedāvā ieviest diferencēto neapliekamo minimumu pakāpeniski, piemērojot to “gada griezumā”. Proti, 2016.gadā darba vietā, kur ir iesniegta nodokļu grāmatiņa, tāpat kā līdz šim tiek piemērots neapliekamais minimums 75 *euro* mēnesī. Tikai gada beigās VID, balstoties uz apkopotajiem datiem par personas ienākumiem, pārrēķina IIN, piemērojot diferencēto neapliekamo minimumu: mazo algu saņēmējiem (līdz 380 *euro* mēnesī) – neapliekamais minimums ir 100 *euro* mēnesī, strādājošajiem, kas saņem darba algu no 380 līdz 1 000 *euro* mēnesī, neapliekamais minimums, piemērojot formulu, pakāpeniski samazinās, līdz pie darba algas virs 1 000 *euro* mēnesī, neapliekamais minimums paliek 75 *euro* mēnesī. 2017.gadā mēnesī piemērotais neapliekamais minimums tiek samazināts uz 60 *euro* mēnesī, tai pašā laikā tiek palielināts maksimālais neapliekamais minimums uz 115 *euro* mēnesī, kuru nodokļu maksātājs varēs piemērot, iesniedzot gada ienākumu deklarāciju. Tas pats notiek 2018.-2019.gadā līdz 2020.gadā mēnesī piemērotais neapliekamais minimums ir nulle, bet maksimālais neapliekamais minimums sasniedz 160 *euro* mēnesī (skat. 3.tab.).

**3.tab. Diferencētā neapliekamā minimuma ieviešanas kritēriji,** *EUR/mēnesī*

|  |  |  |  |  |  |
| --- | --- | --- | --- | --- | --- |
| **Kritēriji** | **2016** | **2017** | **2018** | **2019** | **2020** |
| NM min | **75** | **60** | **40** | **20** | **0** |
| NM max | **100** | **115** | **130** | **145** | **160** |
| AI min | 380 | 400 | 420 | 440 | 460 |
| AI max | 1 000 | 1 100 | 1 200 | 1 350 | 1 500 |
| *Koeficients* | *0,0403* | *0,0786* | *0,1154* | *0,1374* | *0,1538* |

Kur:

|  |  |
| --- | --- |
| **NM min** | –mēneša neapliekamais minimums, kuru piemēro katru mēnesī apliekamajam ienākumam no algota darba; |
| **NM max** | – gada neapliekamais minimums (NMmax x 12 mēneši), kuru piemēro reizi gadā, VID saskaitot visus gada ienākumus (gan ienākumus, kas apliekas ar IIN standartlikmi, gan ienākumus no kapitāla un kapitāla pieauguma). Maksimālo gada neapliekamo minimumu piemēro, ja gada ienākumi ir mazāki vai vienādi ar gada ienākumu minimālo robežu (AImin x12). Ja gada ienākumi ir robežās no minimālās robežas (AImin x12) līdz maksimālajai robežai (AImax x12), tad gada neapliekamais minimums, piemērojot formulu pakāpeniski samazinās, līdz pie gada ienākuma, kas pārsniedz maksimālo robežu, tiek piemērots mēneša neapliekamo minimumu summa (NMmin x 12); |
| **AI min** | – gada apliekamā ienākuma minimālā robeža (AImin x 12 mēneši), līdz kurai piemēro maksimālo gada neapliekamo minimumu; |
| **AI max** | – gada apliekamā ienākuma maksimālā robeža (AImax x12), līdz kurai gada neapliekamo minimumu piemēro pēc formulas. |

**Diferencētā neapliekamā minimuma aprēķināšanas formula**

|  |
| --- |
| **Diferencētais NM = NM max – Koef. x (AI – AI min)**  **Koef. = (NM max – NM min)/(AI max – AI min)** |

Jāatzīmē, ka gada ienākumos jāņem vērā arī ienākumi no kapitāla un kapitāla pieauguma, lai izvairītos no situācijām, kad, piemēram, maksimālo neapliekamo minimumu var piemērot strādājošais, kas visu gadu saņem minimālo algu, bet gada beigās tam tiek izmaksātas dividendes vai paralēli darba algai tas saņem ienākumu no nekustamā īpašuma iznomāšanas.

Diferencētā neapliekamā minimuma piemērošana ilustrēta 11.attēlā.

**11.att. Diferencētais neapliekamais minimums**

***Avots:*** Finanšu ministrijas aprēķini

Kā var redzēt 4.tabulā, diferencētā neapliekamā minimuma ieviešana rada negatīvu fiskālo ietekmi tikai uz 2021.gada valsts kopbudžetu.

Pašreiz likumā “Par iedzīvotāju ienākuma nodokli” noteikts, ka IIN likme tiks samazināta no 24% 2014.gadā uz 23% 2015.gadā un uz 22% 2016.gadā.

Tomēr IIN likmes izmaiņu ietekme, lai arī proporcionāli vienāda, tomēr pamatā lielāku labumu gūst darba ņēmējiem ar atalgojumu virs vidējā. Tā piemēram, strādājošais (bez apgādībā esošām personām) ar bruto darba algu 360 *euro* mēnesī 2016.gadā, salīdzinot ar 2015.gadu, no IIN likmes samazināšanas par 1 procentu iegūs vien 2,5 *euro* mēnesī, kamēr strādājošais (bez apgādībā esošām personām) ar bruto darba algu 2000 *euro* mēnesī – 17,2 *euro* mēnesī.

Līdz ar to secināms, ka IIN likmes samazināšana nevis risina, bet pat palielina ienākumu nevienlīdzības problēmas.

Diferencētā neapliekamā minimuma ieviešana būtu fiskāli neitrāla, ja **IIN likmi saglabātu 23% apmērā arī 2016.gadā** (fiskālā ietekme aptuveni **+60** milj. *euro*).

**4.tab. Diferencētā neapliekamā minimuma ieviešanas fiskālā ietekme**

|  |  |  |  |  |  |  |
| --- | --- | --- | --- | --- | --- | --- |
|  | **2016** | **2017** | **2018** | **2019** | **2020** | **2021** |
| **Neapliekamā minimuma (NM) fiskālā ietekme,** *milj. euro*,  *tai skaitā*: | **0,0** | **+23,2** | **+56,4** | **+90,4** | **+124,3** | **+127,1** |
| 2017.gadā NM samazināšana no 75 uz 60 *euro* mēnesī |  | +23,2 | +25,4 | +25,4 | +25,4 | +25,4 |
| 2018.gadā NM samazināšana no 60 uz 40 *euro* mēnesī |  |  | +31,0 | +33,9 | +33,9 | +33,9 |
| 2019.gadā NM samazināšana no 40 uz 20 *euro* mēnesī |  |  |  | +31,1 | +33,9 | +33,9 |
| 2020.gadā NM samazināšana no 20 uz 0 *euro* mēnesī |  |  |  |  | +31,1 | +33,9 |
| **Diferencētā NM fiskālā ietekme,** *milj. euro, tai skaitā*: | **0,0** | **-20,5** | **-48,1** | **-82,5** | **-123,3** | **-168,1** |
| 2017.gadā NMmax no 75 uz 100 *euro* mēnesī | 0,0 | -20,5 |  |  |  |  |
| 2018.gadā NMmax no 100 uz 115 *euro* mēnesī |  |  | -48,1 |  |  |  |
| 2019.gadā NMmax no 115 uz 130 *euro* mēnesī |  |  |  | -82,5 |  |  |
| 2020.gadā NMmax no 130 uz 145 *euro* mēnesī |  |  |  |  | -123,3 |  |
| 2021.gadā NMmax no 145 uz 160 *euro* mēnesī |  |  |  |  |  | -168,1 |
| **KOPĀ fiskālā ietekme,** *milj. euro*, *tai skaitā:* | **0,0** | **+2,7** | **+8,3** | **+7,9** | **+1,0** | **-41,0** |
| Valsts pamatbudžets | 0,0 | +0,5 | +1,7 | +1,6 | +0,2 | -8,2 |
| Pašvaldību budžeti | 0,0 | +2,2 | +6,6 | +6,3 | +0,8 | -32,8 |

***Avots:*** Finanšu ministrijas aprēķini

Jāatzīst, ka diferencētā neapliekamā minimuma piemērošanai “gada griezumā” ir arī viens trūkums, jo tiek radīts papildus administratīvais slogs gan nodokļu maksātājiem, gan VID. Tomēr šis slogs ir daudz mazāks kā, ja diferencētais neapliekamais minimums tiktu piemērots “mēnešu griezumā” (ar parādu piedziņu).

Proti, VID nodokļu maksātājam nodokļu pārmaksu gadījumos, ja mēnesī piemērotais neapliekamais minimums ir bijis mazāks nekā, saskaitot visus gada ienākumus kopā, nodokļu maksātājam būtu jāpiemēro, atmaksā uz bankas kontu tikai tad, ja ir iesniegta gada ienākumu deklarācija. Gada ienākumu deklarāciju iesniegšana ir nepieciešama, jo VID rīcībā nav informācijas par visu Latvijas fizisko personu – darba ņēmēju kontiem (Kredītiestādēm ir pienākums informēt VID par norēķinu kontiem tikai par juridiskām personām), kā arī kritiski vērtējama VID iespēja informēt nodokļu maksātāju par pārmaksāto nodokli, jo pienākums izmantot VID elektroniskās deklarēšanas sistēmu (EDS) ir tikai juridiskajām personām un fiziskajām personām, kas ir reģistrētas VID kā saimnieciskās darbības veicējas, tādējādi vairums fiziskās personas, nav reģistrējušās kā EDS lietotāji. Turklāt prasība iesniegt ikgadējās ienākumu deklarācijas var palīdzēt ēnu ekonomikas apkarošanā.

VID uzsver, ka ienākumu deklarāciju iesniegšana būs maksimāli vienkārša. To varēs izdarīt, caur portālu Latvija.lv, pieslēdzoties elektroniskajai deklarēšanās sistēmai, kur faktiski gada ienākumu deklarācijā jau automātiski būs aizpildītas visas ienākumu sadaļas, tāpēc atliks tikai ievadīt bankas konta numuru, uz kuru tad tiks pārskaitīta nodokļu pārmaksa. 2014. gadā, lai atgūtu attaisnotos izdevumus par izglītību un veselības aprūpes pakalpojumiem, ienākumu deklarācijas iesniedza ap 400 tūkst. iedzīvotāju. VID rēķina, ka līdztekus šiem 400 tūkst. deklarāciju iesniedzējiem klāt varētu nākt vēl ap 500 tūkst. deklarāciju iesniedzēju par nodokļu pārmaksas atgūšanu. Tiem cilvēkiem, kuriem nav iespēju nodokļu deklarāciju iesniegt elektroniski, būs iespēja to izdarīt klātienē visās VID filiālēs, vienkārši norādot savu konta numuru.

Pēc VID aprēķiniem, lai administrētu diferencēto neapliekamo minimumu, VID 2017.gadā būtu nepieciešamas 42 papildus štata vietas, bet 2020.gadā – 64 štata vietas. Papildus štata vietu kumulatīvās izmaksas visā ieviešanas periodā sastāda ap **7,7** milj. *euro*.

**5.tab. VID provizoriskais novērtējums papildus štata vietām, ieviešot diferencēto neapliekamo minimumu**

|  |  |  |  |  |  |  |
| --- | --- | --- | --- | --- | --- | --- |
| **Taksā-cijas** **gads** | **Personu skaits, kurām veidosies vismaz 1 centa nodokļu pārmaksa** | **Personu skaits, kurām veidosies vismaz 4 EUR nodokļu pārmaksa** | **Pieņemot, ka 80% no nodokļu maksātājiem pieprasīs IIN pārmaksas atmaksu** | **Pieņemot, ka 80% no tiem nebūs iesnieguši GID ar attaisnota-jiem izdevumiem** | **Nepiecie-šamās papildu štata vietas** | **Papildus štata vietu kopējās izmaksas,** *tūkst. euro* |
| **2017** | 623 480 | 608 141 | 486 513 | 389 210 | 42 | 856,2 |
| **2018** | 704 140 | 697 626 | 558 101 | 446 481 | 6 | 122,3 |
| **2019** | 756 541 | 751 654 | 601 323 | 481 059 | 4 | 81,5 |
| **2020** | 818 157 | 812 928 | 650 342 | 520 274 | 4 | 81,5 |
| **2021** | 1 005 228 | 922 220 | 737 776 | 590 221 | 8 | 163,1 |
|  |  |  |  | **KOPĀ** | **64** | **1 304,7** |

***Avots:*** VID aprēķini

Lai neradītu papildus VID administrēšanas izmaksu pieaugumu, ir jārisina jautājums par informācijas elektronisku iegūšanu no izglītības un veselības aprūpes iestādēm par fizisko personu veiktajiem maksājumiem par izglītību un ārstniecību, kas automātiski tiktu iekļauti gada ienākumu deklarācijā pie attaisnotajiem izdevumiem un ļautu daļu esošo VID resursu novirzīt diferencētā neapliekamā minimuma administrēšanai (skat. 1. pielikumā – VID sniegto informāciju par problēmām ar attaisnoto izdevumu administrēšanu).

Savukārt, izmaiņu realizēšanai VID informācijas sistēmās nepieciešamās izmaksas svārstās robežās no 34 944 līdz 41 257 *euro*, ko paredzēts segt no VID budžetā piešķirtā finansējuma. Vienlaikus ir jāparedz, ka izmaiņu realizācijai VID informācijas sistēmās būs nepieciešami deviņi mēneši pēc prasību definēšanas.

Jāatzīmē, ka izmaiņas neapliekamā minimuma piemērošanā neietekmēs VSAA. Šobrīd VSAA, ieturot IIN no pakalpojumiem, piemēram, slimības pabalsta, aprēķina gan personai, gan par apgādājamiem, piemērojamo neapliekamo minimumu proporcionāli darbnespējas dienām mēnesī, par kurām tiek izmaksāts pabalsts. Arī turpmāk VSAA, aprēķinot slimības pabalstus, ieturēs IIN, piemērojot mēnesī noteikto neapliekamo minimumu (2016.gadā – 75 euro mēnesī, 2017.gadā – 60 euro mēnesī u.t.t.). Savukārt gada diferencēto neapliekamo minimumu, kas mainās atkarībā no personas ienākumiem, piemēros VID, aprēķinot nodokļa maksātāju gada apliekamos ienākumus. Ieviešot diferencēto neapliekamo minimumu VSAA būs nepieciešamas izmaiņas programmatūrā, kā arī finansējums un laiks šādu izmaiņu veikšanai.

Kā redzams 6.tabulā, sākot no 2017.gada, visi strādājošie mēnesī saņems nedaudz mazāku neto algu nekā iepriekšējā gadā.

**6.tab. Strādājošā neto darba algas izmaiņas\*, salīdzinot ar neto darba algu iepriekšējā gadā,** *euro mēnesī*

|  |  |  |  |  |  |  |  |
| --- | --- | --- | --- | --- | --- | --- | --- |
| **Bruto darba alga**, *EUR/mēn.* | **2016** | **2017** | **2018** | **2019** | **2020** | **2021** | **2021,gadā, salīdzinot ar 2016.gadu** |
| **360** | 0,0 | -3,4 | -4,6 | -4,6 | -4,6 | 0,0 | **-17,3** |
| **400** | 0,0 | -3,4 | -4,6 | -4,6 | -4,6 | 0,0 | **-17,3** |
| **500** | 0,0 | -3,4 | -4,6 | -4,6 | -4,6 | 0,0 | **-17,3** |
| **600** | 0,0 | -3,5 | -4,6 | -4,6 | -4,6 | 0,0 | **-17,3** |
| **700** | 0,0 | -3,4 | -4,6 | -4,6 | -4,6 | 0,0 | **-17,3** |
| **800** | 0,0 | -3,4 | -4,6 | -4,6 | -4,6 | 0,0 | **-17,3** |
| **900** | 0,0 | -3,5 | -4,6 | -4,6 | -4,6 | 0,0 | **-17,3** |
| **1000** | 0,0 | -3,4 | -4,6 | -4,6 | -4,6 | 0,0 | **-17,3** |
| **1100** | 0,0 | -3,5 | -4,6 | -4,6 | -4,6 | 0,0 | **-17,3** |
| **1200** | 0,0 | -3,5 | -4,6 | -4,6 | -4,6 | 0,0 | **-17,3** |
| **1300** | 0,0 | -3,5 | -4,6 | -4,6 | -4,6 | 0,0 | **-17,3** |
| **1400** | 0,0 | -3,4 | -4,6 | -4,6 | -4,6 | 0,0 | **-17,3** |
| **1500** | 0,0 | -3,4 | -4,6 | -4,6 | -4,6 | 0,0 | **-17,3** |
| **2000** | 0,0 | -3,5 | -4,6 | -4,6 | -4,6 | 0,0 | **-17,3** |

*\* Strādājošajiem bez apgādībā esošām personām - ietekme tikai no diferencētā neapliekamā minimuma ieviešanas.*

***Avots:*** Finanšu ministrijas aprēķini

Savukārt, kā redzams 7.tabulā, sākot no 2017.gada, strādājošie ar zemām algām gada beigās varēs iesniegt gada ienākumu deklarāciju un saņemt no VID pārmaksāto nodokli. Tā piemēram,strādājošais ar bruto darba algu 400 *euro* mēnesī (bez apgādībā esošām personām) 2017.gadā, iesniedzot gada ienākumu deklarāciju, no VID saņems nodokļa pārmaksu par 2016.gadu 66,7 *euro* (5,56 x 12) apmērā, bet 2021.gadā - jau 441,6 *euro* (36,8 x 12) apmērā par 2020.gadu.

**7.tab. Strādājošo pārmaksātā nodokļa atmaksas\*, piemērojot diferencēto neapliekamo minimumu, pēc VID gada ienākumu deklarāciju pārbaudes,** *euro mēnesī*

|  |  |  |  |  |  |  |
| --- | --- | --- | --- | --- | --- | --- |
| **Bruto darba alga**, *EUR/mēn.* | **2016** | **2017** | **2018** | **2019** | **2020** | **2021** |
| **360** | 0,0 | 5,8 | 12,7 | 20,7 | 28,8 | 36,8 |
| **400** | 0,0 | 5,6 | 12,7 | 20,7 | 28,8 | 36,8 |
| **500** | 0,0 | 4,6 | 10,8 | 18,6 | 26,9 | 35,4 |
| **600** | 0,0 | 3,7 | 9,0 | 15,9 | 23,7 | 31,8 |
| **700** | 0,0 | 2,8 | 7,2 | 13,3 | 20,5 | 28,3 |
| **800** | 0,0 | 1,9 | 5,4 | 10,6 | 17,4 | 24,8 |
| **900** | 0,0 | 0,9 | 3,6 | 8,0 | 14,2 | 21,2 |
| **1000** | 0,0 | 0,0 | 1,8 | 5,3 | 11,1 | 17,7 |
| **1100** | 0,0 | 0,0 | 0,0 | 2,7 | 7,9 | 14,2 |
| **1200** | 0,0 | 0,0 | 0,0 | 0,0 | 4,7 | 10,6 |
| **1300** | 0,0 | 0,0 | 0,0 | 0,0 | 1,6 | 7,1 |
| **1400** | 0,0 | 0,0 | 0,0 | 0,0 | 0,0 | 3,5 |
| **1500** | 0,0 | 0,0 | 0,0 | 0,0 | 0,0 | 0,0 |
| **2000** | 0,0 | 0,0 | 0,0 | 0,0 | 0,0 | 0,0 |

*\* Strādājošajiem bez apgādībā esošām personām - ietekme tikai no diferencētā neapliekamā minimuma ieviešanas.*

***Avots:*** Finanšu ministrijas aprēķini

Kopā, kā redzams 8.tabulā, strādājošie ar zemām darba algām iegūs (tā piemēram,strādājošā ar bruto darba algu 400 *euro* mēnesī kopējais ieguvums 2017.gadā būs 25,3 *euro* ((5,56 - 3,45) x 12) gadā, bet 2021.gadā jau – 441,6 *euro* (36,80 x 12) gadā), savukārt strādājošie ar lielākām algām nedaudz zaudēs.

**8.tab. Kopā strādājošo neto ienākuma izmaiņas\*, piemērojot diferencēto neapliekamo minimumu,** *euro mēnesī*

|  |  |  |  |  |  |  |  |
| --- | --- | --- | --- | --- | --- | --- | --- |
| **Bruto darba alga**, *EUR/mēn.* | **2016** | **2017** | **2018** | **2019** | **2020** | **2021** | **2021,gadā, salīdzinot ar 2016.gadu** |
| **360** | 0,0 | 2,3 | 8,0 | 16,1 | 24,2 | 36,8 | **87,4** |
| **400** | 0,0 | 2,1 | 8,1 | 16,1 | 24,2 | 36,8 | **87,2** |
| **500** | 0,0 | 1,2 | 6,2 | 14,0 | 22,3 | 35,4 | **79,0** |
| **600** | 0,0 | 0,3 | 4,4 | 11,3 | 19,1 | 31,8 | **67,0** |
| **700** | 0,0 | -0,7 | 2,6 | 8,7 | 15,9 | 28,3 | **54,9** |
| **800** | 0,0 | -1,6 | 0,8 | 6,0 | 12,8 | 24,8 | **42,8** |
| **900** | 0,0 | -2,5 | -1,0 | 3,4 | 9,6 | 21,2 | **30,7** |
| **1000** | 0,0 | -3,4 | -2,8 | 0,7 | 6,5 | 17,7 | **18,6** |
| **1100** | 0,0 | -3,5 | -4,6 | -1,9 | 3,3 | 14,2 | **7,5** |
| **1200** | 0,0 | -3,5 | -4,6 | -4,6 | 0,1 | 10,6 | **-1,9** |
| **1300** | 0,0 | -3,5 | -4,6 | -4,6 | -3,0 | 7,1 | **-8,6** |
| **1400** | 0,0 | -3,4 | -4,6 | -4,6 | -4,6 | 3,5 | **-13,7** |
| **1500** | 0,0 | -3,4 | -4,6 | -4,6 | -4,6 | 0,0 | **-17,3** |
| **2000** | 0,0 | -3,5 | -4,6 | -4,6 | -4,6 | 0,0 | **-17,3** |

*\* Strādājošajiem bez apgādībā esošām personām - ietekme tikai no diferencētā neapliekamā minimuma ieviešanas.*

***Avots:*** Finanšu ministrijas aprēķini

Pēc Finanšu ministrijas aprēķiniem, ieviešot diferencēto neapliekamo minimumu, nodokļu plaisas rādītājs strādājošam bez apgādībā esošām personām, kurš saņem 67% no vidējās darba algas (kas 2016.gadā no prognozētās vidējās darba algas sastāda 536,4 *euro* mēnesī) samazināsies no 41,6% 2015.gadā uz 39,5% 2021.gadā (skat. 12.attēls). Atgādināsim, ka pēc *Eurostat* datiem, 2013.gadā zemo algu grupā strādājošajam (kas saņem 67% no vidējās algas, bez apgādībā esošām personām) Latvijā nodokļu plaisa bija 43,1%, kas ir viens no augstākajiem rādītājiem ES (Lietuvā šis rādītājs bija 39,5%. Igaunijā – 38,7%, bet vidēji ES – 36,6%).

**12.att. Nodokļu plaisas aprēķins, ieviešot diferencēto neapliekamo minimumu**

***\**** *Neņemot vērā vidējās darba algu pieaugumu 2017.-2021.gadā*

***Avots:*** Finanšu ministrijas aprēķini

Vēl jāņem vērā, ka tās pašvaldības, kur lielākoties savu dzīves vietu ir reģistrējuši strādājošie ar zemām algām, ieviešot diferencēto neapliekamo minimumu, var zaudēt jau tā nelielos IIN ieņēmumus, kas turklāt ir galvenais pašvaldību finansēšanas avots. Pašvaldību finanšu izlīdzināšanas modelī aprēķini tiek veikti, pamatojoties uz VID iesniegto informāciju par IIN ieņēmumu sadalījumu pa republikas administratīvajām teritorijām, savukārt koeficientu aprēķināšanā tiek ņemti vērā dati par pārskata periodā faktiski ieturētājām nodokļa summām (pēc pārskatiem), no kurām tiek atskaitītas atmaksas pēc gada ienākumu deklarācijām. Šajā gadījumā risinājums, lai nabadzīgākās pašvaldības, ieviešot diferencēto neapliekamo minimumu, nezaudētu IIN ieņēmumus, ir koeficientus finanšu izlīdzināšanas modelī rēķināt no faktiski ieturētās nodokļa summas (pēc pārskatiem), neatņemot atmaksas. Jāatzīmē, ka diferencētā neapliekamā minimuma ieviešana nesarežģīs jauno pašvaldību finanšu izlīdzināšanas modeļa darbību.

Nobeigumā jāatzīmē, ka *Baltijas Starptautiskā ekonomikas politikas studiju centra pētījumā n*orādīts, ka neapliekamā minimuma proporcionalitātes ieviešana samazinātu efektīvās nodokļu robežlikmes zemu un vidēju ienākumu iedzīvotāju grupām (2. – 6.ienākumu sadalījuma decile), bet reforma nebūtu efektīva viszemāko ienākumu iedzīvotāju grupai (1.ienākumu sadalījuma decilei), kuri visbiežāk ir bezdarbnieki un pensionāri, vai ekonomiski neaktīvas personas, kuras nesaņem darba algu [18.; BICEPS, 2014]. Tas nozīmē, ka izmaiņas darbaspēka nodokļos vienas pašas nevar atrisināt ienākumu nevienlīdzības problēmas Latvijā un tās jārisina kopīgi ar ienākumu testēto sociālo pabalstu sistēmu. Pie tam izmaiņas darbaspēka nodokļos veicamas ne tikai valsts sociālo pabalstu sistēmā, bet arī citās sociālās drošības sistēmas jomās, īpaši sociālajā palīdzībā, kā arī būtiskāko pakalpojumu jomās – izglītība, aprūpe u.c..

## 2.2. II variants – progresīvo IIN likmju sistēmas ieviešana

Kā jau minēts, ar darbaspēka nodokļu politikas palīdzību ir iespējams mazināt ienākumu nevienlīdzību, arī ieviešot progresīvo IIN likmju sistēmu.

Progresīvā IIN likmju sistēma lielākoties pastāv valstīs ar stabilu un attīstītu ekonomiku, kur ir attiecīgi lielāki kopējie ienākumi, tādējādi lielāks nodokļu slogs nav tik būtiski jūtams, kā valstīs ar zemāku ienākumu līmeni (skat. 10.attēlu). Tās pārsvarā ir, tā saucamās, vecās ES dalībvalstis, kur progresīvā IIN likmju sistēma pastāv jau daudzus gadus. Vienotā IIN likmju sistēma pastāv septiņās ES dalībvalstīs – Latvijā, Čehijā, Igaunijā, Ungārijā, Rumānijā, Lietuvā un Bulgārijā.

Šajās valstīs pastāv vienotā IIN likmju sistēma

**10.att. IN maksimālās likmes Es, Norvēģijā un Islandē 2014.gadā**

***Avots:*** EUROSTAT [22.; 2014]

Nodokļa progresivitāti nosaka vairāki faktori, t.sk. nodokļa likmju skala, atvieglojumi un ienākuma veids (ņemot vērā arī ienākumus no kapitāla). Piemēram, turīgākā sabiedrības daļa ienākumus bieži vien nesaņem darba algas veidā, bet gan kā ienākumu no dividendēm, procentiem, kapitāla u.tml.. Šeit jāatzīmē, ka Latvijā šiem ienākuma veidiem tiek piemērotas atšķirīgas IIN likmes, ja IIN pamatlikme ienākumam no algota darba ir 23%, tad nodokļa likme ienākumam no kapitāla, kas nav kapitāla pieaugums (dividendēm) ir 10%, bet nodokļa likme ienākumam no kapitāla pieauguma – 15%.

Jāatzīmē, ka valsts sociālās apdrošināšanas iemaksu maksimālā apmēra jeb griestu (46,4 tūkst. EUR 2014.gadā un 48,6 tūkst. EUR 2015.gadā) atjaunošana, ir padarījusi darbaspēka nodokļu sistēmu regresīvu, jo tas samazina nodokļu efektīvo likmi tām personām, kuru ienākumi ir virs noteiktā maksimālā apmēra.Kopumā 2014.gadā, valsts sociālās apdrošināšanas iemaksu maksimālā apmēra atjaunošanas rezultātā valsts kopbudžetā netika iekasēti aptuveni **-40,3** milj. *euro* lieli nodokļu ieņēmumi jeb vidēji par vienu personu, kuras valsts sociālās apdrošināšanas iemaksas pārsniedza 46,4 tūkst. *euro*, netika samaksāts papildus aptuveni 8,5 tūkst. *euro* gadā.

Kā skaidro Labklājības ministrija, VSAOI objekta maksimālais apmērs ir noteikts, lai personām, kas maksā lielas VSAOI netiktu piešķirti nesamērīgi augsti pakalpojumu apmēri. VSAOI objekta maksimālais apmērs valsts sociālās apdrošināšanas sistēmas ietvaros ir noteikts jau no 1997.gada. Tikai finanšu un ekonomiskās krīzes laikā (2008.gadā) Saeima pieņēma grozījumus likumā „Par valsts sociālo apdrošināšanu”, nosakot, ka no 2009.gada 1.janvāra līdz 2013.gada 31.decembrim tiek atcelts VSAOI objekta maksimums, paralēli nosakot sociālās apdrošināšanas īstermiņa pakalpojuma apmēru ierobežojumus. No 2014.gada 1.janvāra VSAOI objekta maksimālā apmēra noteikšana ir atjaunota un tā apmērs ir 46 400 EUR (2015.gadā – 48600 *euro*).

Pēc CSP datiem (skat. 11.attēlā), Latvijā darba ņēmēju sadalījumā pa ienākumu grupām dominē strādājošie, kas saņem darba ienākumus no 300 *euro* līdz 500 *euro* mēnesī. Samērā liels strādājošo skaits ir arī ienākumu grupā no 700 *euro* līdz 1 000 *euro*. Savukārt darba ienākumus virs 1 500 *euro* mēnesī saņem vien neliela sabiedrības daļa.

**11.att. Darba ņēmēju skaita sadalījums pēc darba ienākumiem uz 2014.gada septembri**

***Avots:*** CSP dati

Ņemot vērā darba ņēmēju sadalījumu pa ienākumu grupām un valsts sociālās apdrošināšanas maksimālo apmēru, Finanšu ministrija ir izstrādājusi 9.tabulā redzamo variantu progresīvo IIN likmju sistēmas ieviešanai.

**9.tab. Progresīvās IIN likmes**

|  |  |  |
| --- | --- | --- |
| **Apliekamais ienākums no algota darba** | | **IIN likme** |
| *EUR gadā* | *EUR mēnesī* |
| 0 - 36 000 | 0 - 3 000 | **23%** |
| 36 000,01 - 48 000 | 3 000,01 - 4 000 | **25%** |
| 48 000,01 - 120 000 | 4 000,01 -10 000 | **30%** |
| virs 120 000,01 | virs 10 000,01 | **35%** |

Kā redzams 10.tabulā, ieviešot progresīvo IIN likmju sistēmu, fiskālā ietekme būtu aptuveni **+12,3** milj. *euro* gadā*,* tai skaitā valsts budžetā +2,5 milj. *euro* un pašvaldību budžetos +9,9 milj. *euro*).

**10.tab. Nodokļu maksātāju skaits, kuru ienākumi no darba pārsniedz 36 000 *euro* gadā, un to papildus maksājamais IIN, ieviešot progresīvo IIN likmju sistēmu**

|  |  |  |  |  |
| --- | --- | --- | --- | --- |
| **Apliekamais ienākums no algota darba** | | **Nodokļu maksātāju skaits\*** | **Papildus maksājamais IIN,** *EUR gadā* | **Vidēji uz vienu nodokļu maksātāju,** *EUR/ gadā* |
| *EUR/gadā* | *EUR mēnesī* |
| 36 000 - 48 000 | 3 000 - 4 000 | 5 608 | 543 317 | 97 |
| 48 000 - 120 000 | 4000 - 10 000 | 4 455 | 6 418 260 | 1 441 |
| 120 000 - 240 000 | 10 000 - 20 000 | 306 | 2 993 087 | 9 781 |
| 240 000 - 360 000 | 20 000 - 30 000 | 39 | 965 607 | 24 759 |
| 360 000 - 480 000 | 30 000 - 40 000 | 14 | 540 861 | 38 633 |
| 480 000 - 600 000 | 40 000 - 50 000 | 4 | 219 024 | 54 756 |
| 600 000 - 720 000 | 50 000 - 60 000 | 3 | 207 154 | 69 051 |
| 720 000 - 840 000 | 60 000 - 70 000 | 1 | 84 130 | 84 130 |
| 840 000 - 960 000 | 70 000 - 80 000 | 1 | 93 681 | 93 681 |
| 960 000 - 1 080 000 | 80 000 - 90 000 | 1 | 106 632 | 106 632 |
| 1 080 000 - 1 200 000 | 90 000 - 100 000 |  |  |  |
| 1 200 000 - 1 320 000 | 100 000 - 110 000 |  |  |  |
| 1 320 000 - 1 440 000 | 110 000 - 120 000 | 1 | 160 729 | 160 729 |
|  | **KOPĀ** | **10 433** | **12 332 482** |  |

*\* VID dati par 2014.gadu uz 09.04.2015.*

Lai arī fiskālā ietekme uz IIN ieņēmumiem ir pozitīva, tomēr jāņem vērā, ka ieviešot progresīvo IIN likmju sistēmu, tiek radīts papildus administratīvais slogs gan nodokļu maksātājiem, gan VID. Pēc VID aprēķiniem, lai administrētu progresīvo IIN likmju sistēmu, VID būtu nepieciešamas 5 papildus štata vietas, kuru izmaksas sastāda ap **101,6** tūkst. *euro*. Pie tam, jāņem vērā, ka fiskālā ietekme no progresīvā IIN ieviešanas, var būt daudz mazāka nekā plānots, jo pastāv risks, ka nodokļu maksātāji, piemēram, daļu no darba ienākumiem izmaksās nevis darba algas veidā, bet gan dividendēs, kas tiek apliktas ar IIN 10% likmi.

Kā redzams 11.tabulā, nodokļu maksātāju, kuru ienākumi no algota darba pārsniedz 36 000 *euro*  gadā, sadalījumā pēc nodarbinātības veida, dominē nodokļu maksātāji, kuri ir nodarbināti finanšu pakalpojumu darbības sfērā (izņemot apdrošināšanu un pensiju uzkrāšanu), vairumtirdzniecībā (izņemot automobiļu un motociklu tirdzniecību) un datorprogrammēšanā.

**11.tab. Nodokļu maksātāju, kuru ienākumi no algota darba pārsniedz 36 000 *euro*  gadā, sadalījums pēc nodarbinātības veida, *%***

|  |  |
| --- | --- |
| **Nodarbinātības veids** | **%** |
| Finanšu pakalpojumu darbības, izņemot apdrošināšanu un pensiju uzkrāšanu | 13.1% |
| Vairumtirdzniecība, izņemot automobiļus un motociklus | 10.8% |
| Datorprogrammēšana, konsultēšana un saistītas darbības | 7.9% |
| Valsts pārvalde un aizsardzība; obligātā sociālā apdrošināšana | 6.1% |
| Veselības aizsardzība | 5.3% |
| Uzglabāšanas un transporta palīgdarbības | 3.8% |
| Inženierbūvniecība | 3.6% |
| Elektroenerģija, gāzes apgāde, siltumapgāde un gaisa kondicionēšana | 2.6% |
| Mazumtirdzniecība, izņemot automobiļus un motociklus | 2.4% |
| Telekomunikācija | 2.2% |
| Reklāmas un tirgus izpētes pakalpojumi | 2.1% |
| Operācijas ar nekustamo īpašumu | 2.0% |
| Informācijas pakalpojumi | 2.0% |

Savukārt, kā redzams 12.attēlā, nodokļu maksātāju, kuru ienākumi no algota darba pārsniedz 36 000 *euro*  gadā, sadalījumā pa pašvaldībām, vairāk kā puse jeb 53,2% ir reģistrēti Rīgā, tālāk ar 5,5% seko Jūrmala un ar 4,2% Mārupe.

**12.att. Nodokļu maksātāju, kuru ienākumi no algota darba pārsniedz 36 000 *euro* gadā, sadalījums pa pašvaldībām**

Līdz ar to, ieviešot progresīvo IIN likmju sistēmu, lielākā ieguvēja būtu Rīgas pašvaldība.

Nobeigumā atzīmēsim, ka *Baltijas Starptautiskā ekonomikas politikas studiju centra (BICEPS)* pētījumānorādīts, kagarantētā minimālā ienākumu līmeņa (GMI) un mājokļa pabalstu reformas ir efektīvākas, samazinot rīcībā esošo ienākumu nevienlīdzību, nekā reformas, kuru mērķis ir palielināt IIN progresivitāti, jo pabalstu reformas bija tieši vērstas uz trūcīgākajām iedzīvotāju grupām un rada ievērojamu rīcībā esošo ienākumu pieaugumu ienākumu sadalījuma apakšējā galā. No otras puses, IIN reformas ir efektīvākas, samazinot nevienlīdzību augšējā ienākumu sadalījuma galā, bet rada mazāku kopējo efektu uz ienākumu nevienlīdzību. Savukārt augstākas IIN likmes ieviešana augstiem ienākumiem, vienlaicīgi ar standarta likmes samazināšanu, ienākumu nevienlīdzību samazinās tikai nedaudz, bet tā ir efektīva efektīvās nodokļu robežlikmes samazināšanai ienākumu sadalījuma vidējās decilēs [18.; BICEPS, 2014].

## 2.3. Atvieglojuma par apgādībā esošām personām izvērtējums

Atvieglojums par apgādībā esošām personām, no kuriem lielākā daļa ir bērni, ir valsts atbalsts mājsaimniecībām ar bērniem, kur vismaz viens no vecākiem strādā. Tomēr šis atvieglojums neskar tādas darba tirgus riska grupas – kā jauniešus bez darba pieredzes un pirmspensijas vecuma iedzīvotājus. Turklāt, šo nodokļa atvieglojumu jāvērtē vienlaikus ar citiem no valsts budžeta izmaksājamo pabalstiem par bērniem (jāatzīmē, ka no 2015.gada 1.janvāra ģimenes valsts pabalsts ir diferencēts atkarībā no bērnu skaita ģimenē).

*Izvērtējot iespēju paaugstināt atvieglojuma par apgādībā esošām personām apmēru*, kas pašreiz ir 165 *euro* mēnesī, *secināms, ka*:

1. atvieglojuma par apgādībā esošām personām apmērsjau vairākkārt ir palielināts un pašreiz tā apmērs vairāk kā divas reizes jeb par 90 *euro* pārsniedz neapliekamā minimuma apmēru (75 *euro* mēnesī). Jāatzīmē, ka tas tā nav nevienā citā ES dalībvalstī;
2. Latvijā atvieglojuma par apgādībā esošām personām apmērs ir augstākais starp pārējām Baltijas valstīm (Lietuvā – 60 *euro* mēnesī un Igaunijā – 154 *euro* mēnesī, kas pie tam tiek piemērots, sākot no otrā bērna). Jāatzīmē, ka gan Igaunijā, gan Lietuvā atvieglojums tiek piemērots tikai par bērniem (skat. 13.attēlu);
3. nodokļu maksātāji ar zemām darba algām un vairākiem apgādājamiem jau tagad nevar pilnībā izmantot IIN atvieglojumus, jo viņu ar nodokli apliekamais ienākums ir mazāks par IIN atvieglojumu summu.

**13.att. Neapliekamais minimums un atvieglojums par apgādībā esošām personām Baltijas valstīs 2015.gadā***, EUR mēnesī*

*\* Lietuvā neapliekamais minimums**tiek piemērots proporcionāli ienākumu līmenim*

*\*\* Igaunijā atvieglojumu par bērniem**piemēro, sākot no otrā bērna*

***Avots:*** Finanšu ministrija

Saskaņā ar VSAA datiem par ģimenes valsts pabalsta saņēmēju sadalījumu pēc bērnu skaita uz 2014.gada decembri aptuveni 50,9% bija viens bērns, 32,7% ģimenēs bija divi bērni, bet trīs un vairāk bērni bija 16,4% ģimeņu (skat. 14.attēlu).

**14.att. Ģimenes valsts pabalsta saņēmēju sadalījums pēc bērnu skaita uz 2014.gada decembri**

***Avots:*** VSAA dati

Savukārt 15.attēlā var redzēt, ka no kopējā nodokļu maksātāju skaita, kuriem ir apgādībā esošas personas, **32,4%** ir nodokļu maksātāji, kuru ienākumi no algota darba nepārsniedz 360 *euro* mēnesī.

**15.att. Nodokļu maksātāju skaits, kuriem ir apgādībā esošas personas, sadalījumā pēc ienākumiem no algota darba**

***Avots:*** VID informācija uz 2015.gada martu

12.tabulā var redzēt sīkāku nodokļu maksātāju skaita, kuriem ir apgādībā esošas personas, sadalījuma pēc ienākumiem no algota darba un pēc apgādībā esošo personu skaita.

Pēc Finanšu ministrijas aprēķiniem, aptuveni **36,9%** no visiem nodokļu maksātājiem, kuriem ir apgādībā esošas personas, nevar izmantot IIN atvieglojumus, jo viņu darba alga ir mazāka par IIN atvieglojumu summu.

Līdz ar to, *izvērtējot iespēju piemērot lielākus atvieglojumus par otro un katru nākamo bērnu ģimenē secināms, ka nodokļu maksātāji, kas visvairāk ir pakļauti nabadzības riskam* (ar zemām darba algām un vairākiem apgādājamiem), *nevarēs pilnībā izmantot IIN atvieglojumus, jo viņu ar nodokli apliekamais ienākums* *ir mazāks par IIN atvieglojumu summu*. Tas sarežģītu arī nodokļu administrēšanu un palielinātu nodokļu administrēšanas izmaksas. Turklāt, no 2015.gada 1.janvāra ģimenes valsts pabalsts tiek diferencēts atkarībā no bērnu skaita: par pirmo bērnu – 11,38 *euro* mēnesī, par otro bērnu – 22,76 *euro* mēnesī un par trešo un nākamajiem bērniem – 34,14 *euro* mēnesī, kas tiek piešķirts visiem vecākiem, neatkarīgi vai viņi strādā vai nē.

**12.tab. Nodokļu maksātāju skaits, sadalījumā pēc ienākumiem no algota darba**

**un pēc apgādībā esošo personu skaita**

|  |  |  |  |  |  |  |  |
| --- | --- | --- | --- | --- | --- | --- | --- |
| **Apgādnieka darba alga,** *euro mēnesī* | **Apgādībā esošas personas** | | | | | **KOPĀ** | **No tiem nevar izmantot IIN atvieglo-jumus\*\*** |
| **1** | **2** | **3** | **4** | **5 un vairāk** |
| līdz 360 | 43 735 | 20 275 | 5 380 | 1 226 | 393 | 71 009 | 67 364 |
| 360-400 | 5 181 | 2 444 | 712 | 122 | 44 | 8 503 | 3 322 |
| 400,01-500 | 11 793 | 5 693 | 1 663 | 396 | 83 | 19 628 | 7 835 |
| 500,01-600 | 9 880 | 4 648 | 1 413 | 285 | 88 | 16 314 | 1 786 |
| 600,01-700 | 8 842 | 4 315 | 1 219 | 241 | 54 | 14 671 | 295 |
| 700,01-800 | 8 265 | 4 356 | 1 216 | 245 | 61 | 14 143 | 306 |
| 800,01-900 | 7 718 | 3 906 | 1 161 | 229 | 64 | 13 078 | 64 |
| 900,01-1000 | 6 487 | 3 501 | 1 050 | 205 | 42 | 11 285 | 42 |
| 1000,01-1100 | 5 249 | 2 785 | 798 | 148 | 22 | 9 002 | 6 |
| 1100,01-1200 | 3 942 | 2 293 | 646 | 130 | 24 | 7 035 | 8 |
| 1200,01-1300 | 3 026 | 1 814 | 530 | 123 | 25 | 5 518 | 4 |
| 1300,01-1400 | 2 310 | 1 417 | 418 | 97 | 20 | 4 262 | 3 |
| 1400,01-1500 | 1 946 | 1 166 | 348 | 73 | 23 | 3 556 | 0 |
| 1500,01-1600 | 1 541 | 911 | 319 | 54 | 12 | 2 837 | 1 |
| 1600,01-1700 | 1 203 | 819 | 271 | 59 | 10 | 2 362 | 0 |
| 1700,01-1800 | 1 055 | 643 | 245 | 41 | 11 | 1 995 | 1 |
| virs 1800 | 6 671 | 5 084 | 1 947 | 473 | 77 | 14 252 | 0 |
| **KOPĀ** | **128 844** | **66 070** | **19 336** | **4 147** | **1 053** | **219 450** | **81 037** |
| ***% no kopējā skaita*** | |  | | --- | | ***58,7%*** | | ***30,1%*** | ***8,8%*** | ***1,9%*** | ***0,5%*** | ***100,0%*** | ***36,9%*** |

*\* Personas, kuras uz 2013.gada 1.janvāri bija sasniegušas 18 gadu vecumu*

*\*\* FM aprēķini. Personas, kuras nevar izmantot IIN atvieglojumus, jo viņu darba alga ir mazāka par IIN atvieglojumu summu*

***Avots:*** VID informācija uz 2015.gada martu un FM aprēķini

Vienīgā iespēja, kā nodokļu maksātāji ar zemiem ienākumiem un vairākām apgādībā esošām personām varētu izmantot šos atvieglojumus būtu ieviest neizmantoto IIN atvieglojumu kompensāciju jeb “nodokļu kredītus.”

Nodokļa kredīts nozīmē, ka valsts nodokļu maksātājiem, kas nevar pilnībā izmantot IIN atvieglojumus, jo viņu ar nodokli apliekamais ienākums ir mazāks par IIN atvieglojumu summu, kompensē neizmantoto IIN atvieglojumu daļu. Tā piemēram, ja nodokļu maksātājs ar divām apgādībā esošām personām saņem minimālo algu 360 *euro* mēnesī, tad valstij būtu jākompensē 19,04 *euro* mēnesī ((360 – 360 \* 10,5% – 75 – 165 – 165) \* 23%) jeb 228,48 *euro* gadā.

Tomēr nodokļu kredīti nav efektīvs veids kā atbalstīt šo personu rīcībā esošo ienākumu paaugstināšanu. Gluži pretēji tas var būtiski ierobežot stimulus strādāt vai pat veicināt nelegālās nodarbinātības izplatību [12., Jones E., 2014].

Ne nodokļu atvieglojumi, ne nodokļu kredīti lielā mērā neietekmē ienākumu nevienlīdzības problēmas. Tomēr ir jāpatur prātā, ka nodokļu atvieglojumu un nodokļu kredītu ietekme ir cieši saistīta ar nodokļu likmju struktūru. Proti, nodokļu atvieglojumiem un nodokļu kredītiem, nevar būt ievērojama ietekme, ja nodokļu likmes ir zemas. Turklāt gan nodokļu atvieglojumi, gan nodokļu kredīti ietekmē nevienlīdzību daudz mazāk, nekā uz ienākumiem balstīto pabalsti, un pat mazāk nekā no iemaksām neatkarīgie pabalsti [18.; BICEPS, 2014].

Līdz ar, *izvērtējot iespēju paaugstināt iedzīvotāju ienākuma nodokļa atvieglojumus par apgādībā esošajiem bērniem, ar iespēju iedzīvotājiem ar zemiem ienākumiem kompensēt neizmantoto iedzīvotāju ienākuma nodokļa atvieglojumu*, *secināms, ka tas būtu neefektīvi un nespētu sniegt gaidītos rezultātus.*

Pēc VID datiem uz 2015.gada martu kopā apgādībā bija **341 327** personas, no kurām 262 555 personas jeb **76,9%** bija bērni (personas, kuras uz 2013.gada 1.janvāri nebija sasniegušas 18 gadu vecumu, kā arī personas, kuras turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai) un 78 772 personas jeb **23,1%** bija pieaugušie.

Atzīmēsim, ka apgādībā esošās personas – pieaugušie – pārsvarā ir nestrādājoši laulātie, kā arī nestrādājoši vecāki un vecvecāki, ja viņi nesaņem pensiju no valsts. Tā piemēram, atbilstoši likuma “Par iedzīvotāju ienākuma nodokli’ 13.panta pirmās daļas “c” apakšpunktam vīrs var paņemt apgādībā sievu, kas atrodas bērnu kopšanas atvaļinājumā, lai gan paralēli tam sieva saņem arī maternitātes pabalstu vai vecāku un bērnu kopšanas pabalstu no VSAA.

*No tā secināms, ka, ja šo nodokļa atvieglojumu piemērotu* ***tikai bērniem*** *aptuvenā fiskālā ietekme varētu būt* ***+34,3 milj.*** *euro, kas dotu iespēju atvieglojumu par apgādībā esošām personām paaugstināt uz* ***210*** *euro mēnesī.*

# 3. IETEKME UZ VALSTS UN PAŠVALDĪBU BUDŽETU

**13.tab. Kopsavilkums par konceptuālajā ziņojumā iekļauto risinājumu (risinājumu variantu) realizācijai nepieciešamo valsts un pašvaldību budžeta finansējumu**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Risinājums | Risinājums (risinājuma varianti) | Budžeta programmas (apakšprogrammas) kods un nosaukums | Vidēja termiņa budžeta ietvara likumā plānotais finansējums | | | Nepieciešamais papildu finansējums, *euro* | | | | | | Pasākuma īstenošanas gads (ja risinājuma (risinājuma varianta) īstenošanas ir terminēta) |
| 2015 | 2016 | 2017 | 2016 | 2017 | 2018 | 2019 | 2020 | 2021 |
| Finansējums konceptuālā ziņojuma īstenošanai kopā, tajā skaitā | | |  |  |  |  |  |  |  |  |  |  |
| **1.risinājums** | Ieviest diferencēto neapliekamo minimumu | |  |  |  |  | **+1 843 820** | **+7 321 510** | **+5 983 840** | **-2 832 320** | **-48 746 250** |  |
|  | **I variants** | 1. Budžeta ieņēmumi |  |  |  |  | **+2 700 000** | **+8 300 000** | **+7 900 000** | **+1 000 000** | **-41 000 000** |  |
|  |  | 1.1. valsts pamatbudžets |  |  |  |  | + 540 000 | +1 660 000 | +1 580 000 | +200 000 | -8 200 000 |  |
|  |  | 1.2. pašvaldību budžets |  |  |  |  | +2 160 000 | +6 640 000 | +6 320 000 | +800 000 | -32 800 000 |  |
|  |  | 1. Budžeta izdevumi |  |  |  |  | **-856 180** | **-978 490** | **-1 916 160** | **-3 832 320** | **-7 746 250** |  |
|  |  | 2.1. valsts pamatbudžets |  |  |  |  | -856 180 | -978 490 | -1 916 160 | -3 832 320 | -7 746 250 |  |
|  |  | 2.2. pašvaldību budžets |  |  |  |  |  |  |  |  |  |  |
| **2.risinājums** | Ieviest progresīvo IIN likmju sistēmu | |  |  |  |  | **+12 198 074** | **+12 198 074** | **+12 198 074** | **+12 198 074** | **+12 198 074** |  |
|  | **II variants** | 1. Budžeta ieņēmumi |  |  |  |  | **+12 300 000** | **+12 300 000** | **+12 300 000** | **+12 300 000** | **+12 300 000** |  |
|  |  | 1.1. valsts pamatbudžets |  |  |  |  | +2 460 000 | +2 460 000 | +2 460 000 | +2 460 000 | +2 460 000 |  |
|  |  | 1.2. pašvaldību budžets |  |  |  |  | +9 840 000 | +9 840 000 | +9 840 000 | +9 840 000 | +9 840 000 |  |
|  |  | 2. Budžeta izdevumi |  |  |  |  | **-101 926** | **-101 926** | **-101 926** | **-101 926** | **-101 926** |  |
|  |  | 2.1. valsts pamatbudžets |  |  |  |  | -101 926 | -101 926 | -101 926 | -101 926 | -101 926 |  |
|  |  | 2.2. pašvaldību budžets |  |  |  |  |  |  |  |  |  |  |

# IZMANTOTĀS LITERATŪRAS SARAKSTS

1. *Article IV Consultation and second post-program monitoring discussions*. Starptautiskais valūtas fonds**,** 2012
2. *Assessment of the 2013 national reform programme and convergence programme for LATVIA*. Eiropas Komisijasikgadējais ziņojums, 2013
3. *Baltic Cluster Report: Selected Issues.* Starptaustiskais Valūtas fonds, Vašingtona, 2014

Pieejams*: http://www.imf.org/external/pubs/ft/scr/2014/cr14117.pdf*

1. Bičevska A., Latvijas Banka. *Kā krīze ietekmēja dažādu iedzīvotāju grupu pirktspēju*, 2012.

Pieejams: [*http://www.makroekonomika.lv/ka-krize-ietekmeja-dazadu-iedzivotaju-grupu-pirktspeju*](http://www.makroekonomika.lv/ka-krize-ietekmeja-dazadu-iedzivotaju-grupu-pirktspeju)*.*

1. *Country Report Latvia 2015*. Eiropas Komisijas darba dokuments, 2015.gada februāris, Brisele.

Pieejams*:http://ec.europa.eu/europe2020/europe-2020-in-your-country/latvija/country-specific-recommendations/index\_en.htm*

1. *Deklarācija par Laimdotas Straujumas vadītā Ministru kabineta iecerēto darbību īstenošanai*
2. *European Tax Handbook 2014.* Global Tax Series, IBFD, Amsterdam, 2014
3. *Gala ziņojums gala ziņojums par optimālākajiem risinājuma variantiem sociālās palīdzības sistēmas izmaiņām un no pārējām sistēmām nepieciešamajiem atbalsta pasākumiem un piedāvāto variantu ietekmes uz valsts un pašvaldību budžetiem novērtējums*, KPMG pētījums, kas veikts pēc Valsts kancelejas pasūtījuma, 2014.

Pieejams Labklājības ministrijas mājas lapā: [*http://www.lm.gov.lv/text/2744*](http://www.lm.gov.lv/text/2744)

1. Gasmane F. *Pārejas periodu 10 gadu sociālā realitāte. Sociālās politikas pētījumu sērija „Labklājības sistēmas reforma – šodien un nākotnē”*. Latvijas Republikas Labklājības ministrija un Apvienoto Nāciju attīstības programma, Rīga, 2002.
2. *Ģimenes valsts politikas pamatnostādnes 2011. – 2017.gadam*. Apstiprinātas ar Ministru kabineta  
   2011.gada 18. februāra rīkojumu Nr. 65, Rīga, 2011
3. Hoeller P., Joumard I., Pisu M., Bloch D.. *Less Income Inequality and More Growth – Are They Compatible? Part 1. Mapping Income Inequality Across the OECD.* OECD Economics Department Working Papers, 2012.

Pieejams: [*http://dx.doi.org/10.1787/5k9h297wxbnr-en*](http://dx.doi.org/10.1787/5k9h297wxbnr-en)

1. Jones E. *Limiting Child Benefit and Child Tax Credit – Policy Suggestion*. Population Matters, UK, 2014.

Pieejams: <http://www.populationmatters.org/documents/benefit_limiting.pdf>

1. *Koncepcija „Par minimālā ienākuma līmeņa noteikšanu”.* Labklājības ministrija, apstiprināta ar MK 2014.gada 30.oktobra rīkojumu Nr.619
2. *Latvijas Konverģences programmas 2013. – 2016.gadam*, 2013.gada aprīlis
3. *Latvijas Nacionālais attīstības plāns 2014. – 2020.gadam*. Apstiprināts ar 2012.gada 20.decembra Latvijas Republikas Saeimas lēmumu, Rīga, 2012
4. *Latvijas nacionālā reformu programma “ES2020” stratēģijas īstenošanai*. Rīga, 2011.gada aprīlis
5. *OECD Economic Surveys Latvia.* OECD, February 2015
6. *Pētījums nodokļu sistēmas pilnveidošanas jomā*. Baltijas Starptautiskā ekonomikas politikas studiju centra (BICEPS) pētījums: pasūtītājs Ekonomikas ministrija, Iepirkums Nr. EM 2013/58, Gala ziņojums, Rīga, 2014. gada jūlijs
7. Scarpetta S., OECD Darba un sociālo lietu direktors**.***Izaugsme un ienākumu nevienlīdzība*. OECD Zaļās izaugsmes un ilgtspējības attīstības forums, Parīze, 2014.gada 13.novembris
8. *Society at a glance 2014: OECD Social Indicators*, OECD, 2014
9. *Taxation of International Assignees Country – Lithuania.* Price Waterhouse Cooper, 2013.gada jūlijs

Pieejams*:* [*http://www.pwc.com/us/en/hr-international-assignment-services/assets/lithuania-folio.pdf*](http://www.pwc.com/us/en/hr-international-assignment-services/assets/lithuania-folio.pdf)

1. *Taxation trends in the European Union. Edition 2014*. Eurostat, 2014.gada jūnijs

Pieejams*:*http://ec.europa.eu/taxation\_customs/taxation/gen\_info/economic\_analysis/tax\_structures/index\_en.htm

1. Tax facts Romania 2013. Audita un konsultāciju firma BDO, Rumānija, 2013
2. Taxing Wages 2012-2013. Special Feature: Changes in strucutal labour tax progressivity over the 2000-2012 period in OECD member countries, OECD, 2014.gada maijs

Pieejams: [*http://www.oecd-ilibrary.org/taxation/taxing-wages-2014\_tax\_wages-2014-en*](http://www.oecd-ilibrary.org/taxation/taxing-wages-2014_tax_wages-2014-en)

1. Zasova A. un Zdanovica A.. *Equity and Efficiency in the Latvian Tax-Benefit System*. BICEPS, 2014.gada novembris

Pieejams: *http://freepolicybriefs.org/2014/11/03/equity-and-efficiency-in-the-latvian-tax-benefit-system*

1. *Who is Unemployed, Inactive or Needy? Assessing Post‐Crisis Policy Options?* Pasaules Bankas pētījums, 2013

Pieejams [*http://www.lm.gov.lv/upload/aktualitates/latvia\_compwbs.pdf*](http://www.lm.gov.lv/upload/aktualitates/latvia_compwbs.pdf)

Mājas lapas:

CSP*: http://www.csb.gov.lv/*

DG TAXUD datu bāze TAXREF**:**[*http://ec.europa.eu/taxation\_customs/tedb/taxSearch.html*](http://ec.europa.eu/taxation_customs/tedb/taxSearch.html)

Eurostat*: http://ec.europa.eu/eurostat/*

Finanšu ministrs J.Reirs

12.08.2015.

14357

Finanšu ministrijas Nodokļu analīzes departamenta

Nodokļu politikas stratēģijas nodaļas vadītāja

Ieva Kodoliņa-Miglāne 67 083 902

[Ieva.Kodolina-Miglane@fm.gov.lv](mailto:Ieva.Kodolina-Miglane@fm.gov.lv)

1. *Nodokļa plaisa jeb ķīlis* (tax wedge) – raksturo starpību starp darba ņēmēja ienākumiem no algota darba un to cik šis darbaspēks izmaksā darba devējam. To aprēķina kā darba nodokļu (IIN un darba ņē­mēja un darba devēja VSAOI) procentuālo attiecību pret darba algas pirms nodokļu nomaksas un darba devēja VSAOI summu. [↑](#footnote-ref-1)
2. Pēc jaunākajiem aprēķiniem – 139 *euro* mēnesī [↑](#footnote-ref-2)
3. 2016.gadā darba vietā, kur ir iesniegta nodokļu grāmatiņa, tāpat kā līdz šim tiek piemērots neapliekamais minimums 75 *euro* mēnesī. Tikai gada beigās VID, balstoties uz apkopotajiem datiem par personas ienākumiem, pārrēķina IIN, piemērojot diferencēto neapliekamo minimumu: mazo algu saņēmējiem (līdz 380 *euro* mēnesī) – neapliekamais minimums ir 100 *euro* mēnesī, strādājošajiem, kas saņem darba algu no 380 līdz 1 000 *euro* mēnesī, neapliekamais minimums, piemērojot formulu, pakāpeniski samazinās, līdz pie darba algas virs 1 000 *euro* mēnesī, neapliekamais minimums paliek 75 *euro* mēnesī. 2017.gadā mēnesī piemērotais neapliekamais minimums tiek samazināts uz 60 *euro* mēnesī, tai pašā laikā tiek palielināts maksimālais neapliekamais minimums uz 115 *euro* mēnesī, kuru nodokļu maksātājs varēs piemērot, iesniedzot gada ienākumu deklarāciju. Tas pats notiek 2018.-2019.gadā līdz 2020.gadā mēnesī piemērotais neapliekamais minimums ir nulle, bet maksimālais neapliekamais minimums sasniedz 160 *euro* mēnesī. [↑](#footnote-ref-3)
4. Džini koeficients raksturo ienākumu nevienlīdzību, kas variē no 0 līdz 100. Džini koeficients ir 0, ja pastāv absolūta ienākumu vienlīdzība (t.i., visiem iedzīvotājiem ir vienādi ienākumi), bet, jo vairāk tas tuvojas 100, jo lielāka ir ienākumu nevienlīdzība. [↑](#footnote-ref-4)
5. Koncepcija „Par minimālā ienākuma līmeņa noteikšanu”, 27 lpp., Labklājības ministrija. Apstiprināta ar MK

   2014.gada 30.oktobra rīkojumu Nr.619. [↑](#footnote-ref-5)
6. *Nabadzības riska slieksnis* ir 60% no mājsaimniecību rīcībā esošo ienākumu mediānas pārrēķinātas uz ekvivalento patērētāju skaitu mājsaimniecībā. [↑](#footnote-ref-6)
7. *Ekvivalentais rīcībā esošais ienākums* **-** mājsaimniecības rīcībā esošais ienākums, kas tiek aprēķināts uz ekvivalento patērētāju. To iegūst, dalot mājsaimniecības ienākumu ar ekvivalento mājsaimniecības lielumu, kuru veido, izmantojot modificēto OECD skalu (1,0; 0,5; 0,3) – pirmajam pieaugušajam tiek pielīdzināts svars 1,0, katram nākamajam mājsaimniecības loceklim vecumā no 14 gadiem un vecākam – 0,5, bet katram bērnam jaunākam par 14 gadiem – 0,3. [↑](#footnote-ref-7)
8. Sociālie transferti ir valsts, pašvaldības piešķirtās pensijas un pabalsti, izmaksātie uzturlīdzekļi bērniem, stipendijas, sociālās apdrošināšanas pabalsti un kompensācijas, tai skaitā arī citu valstu. [↑](#footnote-ref-8)
9. Saskaņā ar EK rekomendācijām (CSR 1) Latvijai ieteikts samazināt nodokļu slogu strādājošajiem ar zemu atalgojumu, pārnesot to uz izaugsmei draudzīgākajiem īpašuma un vides nodokļiem, kā arī uzlabojot nodokļu iekasēšanu. [↑](#footnote-ref-9)
10. Pēc jaunākajiem aprēķiniem – tas šobrīd sastāda 139 *euro* mēnesī [↑](#footnote-ref-10)